url: =Queensland Brisbane zinna :: ZOMI DAILY\nposted on 8 January 2015 at 2:46 pm Lomkholna: Khaibawi, News, Zomi\nKa omna khua uh Khuano thilthel nusia in ni 22/12/14 nitak zan nai 11:30 pawl in ka omna uh panin Meileng tawh Brisbane zuanin ka dingkhia uh hi. UPa. Pau Muan tawh ka hi uha, Meileng phualciang Life house Church Founder & Pastor. Steve & Bev te nupa in a Mawtaw uh ahoih mahmah pen tawh hong kha uh hi. Ka dinkhiat dinguh zansawtlua ahih manin hong khadah un, Taxi khat peuh lalel nung, kisuan huailua hi, ka cih hangin ki nial zolo a, hong itdan uh lamdang kasa hi. Bang hang hiam cih leh mi a tamzaw zingsang thobaih in vaikuan dinguh ahih manun nitak nai 9:00pm in a lupna tung uah a tamzaw omkhinta uh hi. Meileng omna phual ka tun uhteh thu hong ngetsak uha, ka kikhen uh hi.\nPasian ompihna hangin ni 23 ni zingsang nai 4:30am kimin Brisbane Meileng khawlna phualpi ka tunguh hi. Meileng khawlnate pen Kawlgam leh India bangin va-ak leh zusa kimu hetlo ahih manin siangtho mahmah ahih lam ka phawk hi. Mi zong kiphu niainuai cih bang omlo in Meileng zong ging dada sak selo uh hi. Naikhat kim bang Khuasung paina Meileng(local train) ka ngakkhit uhteh hong tunga tuan pan tai leuleu in ka pate omna veng ciang ka tuanguh hi. Meileng panin ka tuahkhiat uh ciangin ka nau Suan Lun in hong dawn a, zingsang nai 6:00am kimin inn ka tunguh hi. Ka vengpa uh Pa. Mung hong vakpah in ka holim uh hi. A sawtlo in ka tunding kal uh angak lah leh hong phawk den ka Ni Mung hong hawhpah hi. Amah pen Delhi ah ka omlai un ZCF,Hastal Pawlpi ading nget kullo in minam a itna tawh Sum honpi khat hong khak ngei hi.Tawlkhat ka holim uha, aciah khit uh ciangin kisil in zan limtak ki ihmu theilo ahih manin tawlnga in ka ihmu hi. Ka tun a zak ciangin kapu Thawngpau leh mi pawlkhat hong hawh uha, ka ihmut suaklua ahih manin bangmah ka phawk kei hi. Nitak ciangin Sm. Cingbawi, ni Man te innkuan, U Khen Thangte innkuan leh meltheih u le nau tuamtuam hong hawh uha, khualzin Khualam ciah ka bangke a, nuam kasa hi.\nA zing ciang ni 24 in pu Sial Thang tawh vak in van kisam pawlkhat kalei uh hi. Sun in UPa. Pau Muan in zingciang Lungdambawl sun hun Zomi Hope Centre ah hun nong zangh thei diam, cih a Meeting na panin hong Phone a, na\nlawmte tawh naki thukimna mah uh hiam, nangma hong pum deihsak pong mawk khawng ahi hiam, kacih leh hi kei e, ka ki thukimna uh hi, hongci ahih manin ki ngah ei, ci-in lungdam tak in kasang hi. Zan 12 dawnna biak-inn gamla lua ahih manin Sia. Do Lian te’n ah bawl uha, kava ki hel hi. Tg. Lianpu leh Sia. Do Lian in hong makaih a, nuam kasa hi. Brisbane aom eimi Pawlpi omkhempeuh biak-inn zangthei omlo in inn ah a bawltek uh ahi hi.\nA zingciang ni 25/12/14 Lungdambawl sun hun thugenpi dingin kei hong khiat uh ahih manin Matt 2:1-3; Lk 2:8-10,13,14 bulphuh in thapiakna ka nei hi. Sia nih aom kawmkal ah kei hong khiat piak mawk uh pen hong neek ngaih dan, hong deihsak dan uh thupi kasa a, ka kisuang dekliang hi. Tomgen mahmah ding ka cih leh naikhat leh setkan 50 kim kagen khamawk a, kua theihpih loh in ka kisuang peuhmah hi. Khangno Praise & Worship makai te Hill song te mah bangin siam uha, Zomite zong ki maimai vetlo ahih lam hong phawksak hi. Ciahciang in Pa. Thawng Mawtaw tawh tuangin Mawtaw tungah Sia. Do Lian in Kumthak zong kokiang mah ah hong zanghlai in hong ci ahih manin ka sangpah hi. Nek le dawn bel alim leh lim loh bel theikhang in gilmul vangliang a kine in kokhua papi khat pau leh ki ikkhia hiaihhiah tekmai cih ding hi.\nNi 28 Sunday ni ZCF ah hun zang dingin Nu Mung in hong gensa himah leh Pawlpi pawlkhatte danin eiciah khitteh ki mainop mawhna aom khak ding utlo ka hih manin na upate un hong theihpih hiam, cih ka dot leh hong theihpih mah uh hongci ahih manin lawptak in Jn 17: 11b,14-16, Matt:5;16 bulphuh in hun ka zangh hi. India ah ka omsung ZCF te tawh na semkhawm ka hih manin kaki lengla ngaihsut het kei hi. Makai pawlkhat zong Delhi pan vive uh ahih manin hunlui hong phawksak hi. Praise & Worship pen uham leh khangno te’n hong makaih uha, khangnote a pattah zia uh, khat le khat a pankhop dan uh thupi kasa hi. Zongh nuam mahmah hi. Thu tom gen mahmah ding ka cih leh naikhat kim mah ka genkha leuleu hi. Pasian thugen pen khat veivei ei deih bang lian a, I khawl theih, I bawl theih loh hun zong om mawk hi.\nKumthak dawnna pen Zomi Hope Centre ah zatding in Sia. Do Lian in hong genkhin ahih manin a dang hong ngai omta leh zong na sangkhin ka hih manin ka pailoh phamawh hi. Josh 3:5 bulphuh in maikum kalsuan dingzia thapiakna ka nei hi. Kumthak sun hun zong amau kiangmah ah ka kikhawm uha, la dawngkhat kava savial hi. Thugen lasak pen zaknop asa kei phial zongun nuam kasa mahmah lel hi. Nek le dawn zong lungdambawl amah bangin lim-in ciik hi.\nKumthak nipi masa ni 4/01/15 ni pen Emmanuel Church ah hunzangh dingin ka lawmit UPa. Khaitawng in hong gen hi. Na Pawlpi makaite un hong thukimpih mah hiam, nangma hong deihsak mawkkhawng ahi hiam, cih ka dot leh hong thukimpih mah uh, tua dan vaikhawng aomteh aki kum tangtang’ hi ung, hongci a thupi kasa hi. Delhi ka tuncil un amau nupa zong kitam theih nailo uha, nungak tangval tuak mah hi-in Kota, Rajasthan a Emmanuel Theological Seminary Sang ah a lawmnu tawh ka kahkhawm uh hi. A kum kik ciangin amah hong kah a, Sang manciang in Pasian in a mana semkhawm dingin mipi mai leh ama mai ah nagawm a, thupi kasa hi. Australia a tun uh zong na sawtlua lawmlawm nailo napi’n, nasep hoih zong nangah in eimi nasep kician neilo honpi khat bang nasep na guanzolai hi. Pasian in ka Sang kahpihte hong zatsak mahmah ahih lam kaphawk a, ka lungdampih hi. Delhi ah kaom lai in huhna ka nget leh ka ngetzah mah hong khakpah lian hi.\nI gending bang genkha naikei zezen hangin I gennop lam gen kik leng, biak-inn kician zong na ngahkha uha, kikhop zong a dangte mah bangin nuamin tukum Pawlpi makai thak a apni uh tawh kituak ahih manin ka thulu leh ka LST ki ginsa laih in Effective Leadership & Effective Discipleship cih thu tawh kisai Lk 22: 26, I Pet 5; 3-7 bulphuh in thapiakna ka nei hi. Hun manciangin Pawlpi makaite tawh theitui dawnkhawm in ka om laitak Love gift limci mahmah khat hong pialai mawk uh ahih manin nuam kasa kei liang hi. Topa’n a zah tampi in na thuksak kik hen.. Pawlpikem Siapa. Sia. Muan Thang in inn dong, a Mawtaw tawh hong kha hi. A ciah dingteh thu hong ngetsak in hong ciahsan hi. Sia, Muan Thang pen a zi Mangkangte hi-a, a pasal a zahtak siam dan, a tate a pattah siam dan thupi kasa hi. Namdang zi/pasal I neih leh tuadan lungsim neite ngahzawh ding thupi kasa hi. Ni 29/12/14 ni-in ann hong nekpih uha, nitak nai 10 val bang ka holim uh hangin phun vetllo in a lupkuan uhteh a tate un apa biang namciau in lum uh hi. Zansawtta ven na lawmnu in bang hong cih tam maw, ka cih leh hong telsiam mahmah hi, hong ci a, thupi kasa hi. A Library hong etpih a, Manglai tawh kigelh laibu tuamtuam tampi nei-in Zolai tawh a kigelh ZOLUS leh pawlkkhat zong nakam sam hi. Zo Chronicle a zuak bunih na omlai ahih manin bukhat hong leisak in kacih leh a Sum hong pia dahin hong ci-a, lungdam tak in ka ciahpih hi. Ann ne bek hilo Letsong lianpi Zomite go manpha pikhat khat ngahlailai ka hih manin ka lungdam diak hi. Tutung Brisbane ka zin bel kisik hetkeng ei!\nBrisbane ka pai dingin ka lungsim sungah Lungdambawl leh Kumthak sawngteng ahih manin mi khempeuh in hun gelna neikhin ciatding uh ban-ah khanih sung Pasian thu genlo ding cih gelna om kiukiau ahih manin Brisbane kapai dingin zongh, Pulpit tunga ka zatzel Lai Siangtho zong pualo in nisim a kasim zel Manglai Siangtho buneu pen bekh ka pua hi. Hici bang kawmkal ah Ama(Pasian) thugen dingin hong nakzat zawsop in Letsong khawng hong sangsak lailai ahih manin Pasian hong sapna, hong tha piakna, kong ompih takpi hing, cih hong ki latsakna, hi dingin ka ngaihsun hi. Lamkhat leuleu ah satan in hihpa ka ze et zo hiam cih hong sinna zong hithei dingin ka lamen hi. Mihing ngaihsutna, gelna leh Pasian ngaihsutna, gelna na ki bangkhin hetlo ahih lam ka tel semsem hi.\nBrisbane khua pen ka up mawh sangin ana thupit zawk ban-ah University thupi tampi leh Lai Siangtho Sang thupi tampi tak na omna hi. 2014 kum G-20 Khawmpi a tunna mun zong hi-a, tulaitak a US President asem Barack Obama leh leitung mipil mihau tampite sitna leitang zong ahi hi. Katam sunguh ni 13 sung hi-a, Inn 13 ah ann ne-in ka pai uha, ka pai manloh na uh zong tampi tak omin pawlkhat in a Sum a hong piak tawh ameh a, hong pia tawh cih bangin om uh hi. Lengla zong a ni ni-in ki tatsat loin om den a, ko leltak I Pasian leh Brisbane aom I mipih te’n hong itdan uh hong ngaih dan uh lamdang kasa a, Kumpi David in Pasian aw hizahta a nong it na dingin kei in kua hi-a, ka innkuanpihte in bang hilel ahi hiam, acih kaphawk hi. Kuama inn ah ka vak man mel loh uh hangin Lungdambawl leh Kumthak huhau in vaitampi anei dinguh eimi sungah makai pawlkhat Sia. Do Lian, Sia. Mangpi, Pu. Thang Muan(Sitnipa tupapa), Pa. Piangpi tulaitak Zomi Innkuan President, Dr. Muan Thang, Sia. Thang Deih leh meltheih tanau lawm leh gual tampi tak hong vak uh a, mipi hong tangsak in Gospel pai, ulian khualzin khawng ka bang liang uh hi. Brisbane Zomite aw, nong bawl dan uh kisuang liang ing. A ban hun neihteh zoplai ding.\nPrevious: Hunbit Pasian Nasem Nuam Kideih Hi\nNext: Sawlna (Inspiration)


timestamp: atn

url: =Zoom Meeting ah Pu Hau Khan Sum thugenna :: ZOMI DAILY\nposted on 25 May 2020 at 10:27 am Lomkholna: News, Politics, Zomi\n“Nay Pyi Taw a omte in ka sep theih ding uh a om leh hong gen un, tha hong pia in hong seppih ding hi ung” (Pu Hau Khan Sum).\nKo zong ko nasepna lamah online mah zangin consultation leh meeting na bawl ung. Ken kong kup nop ah tuni ciangciang i deih mahmahte ngah theihna ding sepna leh hanciamna ah kisapna leh thanemna khat nei leng kilawm sa ing. Gentehna in District vaite, national grid vaite, vanlengtual vai leh tutung zong Falam leh Kawlpi lamah Covid-19 positive ngahte puak ding vaite khawng en leng kisap khat nei hi hang, cih kimu sa ing. Hihte khempeuh i et ciangin Pu Suan (Pu Hau Do Suan) cih mah bangin wake up call taktak hong tung ta hi, cih i phawk ding thupi sa mahmah ing.\nMailamah i kalsuanna ding kong kupna ah kilungtuak a sepkhopna Cooperation ciang bek hi loin collaboration leh coordination kisam sa ing. I panmun leh i sepzia kibang kim ding, cih hi loin eima sepna ciat leh i panna ciat panin bangci bangin vaipuak zo thei ding, cih lam gen nuam ing. Gentehna in music lam bang hi leh Orchestra ahi zongin Benkhaya group te dan maw.\nAmai a pai teipi tawi leh dialkhai tawi om ding, a khuangpi tum om ding, a neuciuciau a ging tektek a sai ciauciau zong om ding, tua teng amau mun tek ah a hong gin ciangin a zaknop leh a muhnop mahmah orchestra/benkhaya hong piang thei pan hi. MP te sep ding, CSO te sep ding, kumpi nasemte sep ding, sum tha tawh a pang lam om ding, thungen biakna lam na om ding. Covid-19 zawh ah hih bang danin i kalsuan siam ding kisam sa ing.\nTuciang i dinmun en leng pen thu khat peuhpeuh i muhziate pen a problem lam vive focus lua ihi hiam, ci ing. Thu khat a hoih lam pan a muhtheihna thupi sa ing. Problem a om khat pen amah bekin problem suak lo hi. Problem a om khat limtak i ven sak loh ciangin tua pen probelm hong suak hi. Problem kici pen mun khempeuh ah innkuan ah, kumpi nasepna leh gam khempeuh ah a om ciat hi.\nTunai ei tuahkhakthute en leng zong problem focus panin solution focus lamah i kalsuan theih ding, a result ahih kei leh answer hoih i ngah theihna dingin bang sem ding… cih lam i lim ngaihsut kisam sa ing.\nKo zong Nay Pyi Taw ah hi bang lam a nasem pen a za a sim om hi ung. Tua munah a makai khat ka hihna tulaitak a Zomite panlakna ICU leh volunteer nasepnate thupi hong sa leh tha hong pia nuam ing. Ko Nay Pyi Taw a omte in ka hih theih uh a om leh hong theihsak un. Nay Pyi Taw a om uliante tangin keimahmah in zong hong gen nuam hi ing. Septheih ding a omte hong theisak un. I nasepnate ah hong kihelin hong support ding hi ung.\nPu Hau Khan Sum pen tulaitakin Myanmar gambup aitangin Ministry of Foreign Affairs ah Director General vaipuak lianpi a sep laitak ahi hi. Myanmar gambup ah Director General mi 9 om uh hi. Covid-19 tawh kizomin Tedim khuapi cimawh kisa-in i mangbat laitak Suantuang Siamnu in Zoom Cloud meeting hong pan khia a, tua online holimna ah Pu Hau Khan Sum in April 25, 2020 ni-in a thusunna Zomi Broadcasting facebook page panin Tedim Post tanute in atomin kilasawn hi. The Tedim Posts\nPrevious: Sia David Lah vai akigen pawlkhat leh mimal muhdan ~ DK Khup\nNext: Malaysia aom Zomi pihte panpihna MMK 9151000 kipia


url: =Zangkong Khuahun (21 April 2015) :: ZOMI DAILY\nposted on 21 April 2015 at 6:24 pm Lomkholna: News, Thangboi, Zomi\nZosuan Tuailai Khawmpi Pan Lamka Ah\nZogam Language & Literature Society (ZOLLS) ii makaihna nuai ah “A 1 Veina Mangkam Sinna 2015” pen 13-27 April 2015 sung Zogam khuapi khat ahi Tedim ah neihding in gelna om himah leh 20 April 2015 ni in kizom thei nawnlo in ki dinkhawl hi.\nZomite’ kithutuah ding, ki pumkhat ding, nuntak khuasakna ah nop asak ding ahaza, adeihlo te’n thuneite’ tungah hong heek uh ahih manin maban limci khat aki dinkhawl phot ahi hi. Chin State chief minister Hong Ngai in “Election/kitelna hun naita ahih manin buaina aomlohna ding” cih paulap in hong khawlsak ahi hi.\nHih mikang lai/kam hilhding aa Zogam khuapi Lamka pan aa hong kuansuk Zomi 26 te zanni (20 April 2015) in nawhsatak in Cikha lam zuan in taiito kik uh hi. Tedim pan in zingsang nai 5;00 in dingkhia uh a Cikha ah Sun an anek khit uh ciangin Khen Man- Behiang lam tawnin pai uh aa Lamka nitak nai 8: 00 in cidam in tung uh hi.\nTedim pan Cikha dong Tedim ZYA te’n mawtaw nih tawh khato uh aa Cikha ah Pu Pau Lun Min Thang leh Cikha ZYA te’n ankuang a uumpih khit uh ciang un Behiang dong kha uh hi. Behiang pan in Lamka lampan adawnte tawh kituah in cidam lungnuam takin innphual tungkim ciat uh hi. Apai lam un Moreh lampan hong pai uh ahih manin Moreh ah a ID card teng uh nusia uh hi.\nLamka ah Zomi Council in vaitun muakna thupi takin na nei aa Zomi makai tampite leh mediate zong va kihelthei hi. Zomi makaite’ vaimuakna kammal pawl khat:\nPu Rev Dr Luaichinthang, Chairman of ZOLLS\n“Tutung kawlgam ah na tampi vasem kha hihang. Kawlgam leh Vaigam a om Zomite lai tungtawn in ih kinai semsem ta hi”.\nPu LB Sona, Chairman of Zomi Council\n“Hih nasephoih pen mailam ah zop toh laiding hi. Tangthu khat abawl khin ih hita hi”.\nPu K Guite, Adviser of ZRO\n“Tedim leh mun tuamtuam aa theihhuai thu tampite atheih khit ciang aa hong ciahkikte thupi kasa mahmah hi. Kawlgam ki-ukna ahoihlo in minthang mah tase leh tu’n damdam in hong hoihta ding hi”.\nPu K Vungzamawi, ZEPADA\n“Kawlgam leh vaigam ah hong kikhen zak himah leh, tutung in India pan in mi hizah ih vakuan theihna tungtawn in thu manpha khat ih mukhia hi. Berlin kulhpi (Berlin Wall) asatzan pen mipite mah ahi hi. Mipite in sak leh khang hong khen kulhpi ih satzan ding ahi hi”.\nPu Nangmuansang Lethil, Secretary of Siamsin Pawlpi\n“:Tedim kava tun taktak teh unau khat ih hih taktakna telmuh tektek ing. Tamu-Kawlpi-Tedim ah Zomite vive ana om pen thupi sa mahmah ing. Zong na khangto mahmah ta uh.”\nHong hazate leh hong langpante’ hang tawh thanem in ih khawl mawk leh mi ginalo ih suakding hi. Tua ahih manin mailam ah hih nasep\nhoihte ih zop tohtoh ding ahi hi. Hibang thu omthei ahih manin mailam ah hoihtak ih kigin kholh ding hilel hi. Lungkiatna ding om peuhmah lo hi. Kihazatna leh ki langpannate pen leitung ngeina hilel in a omden ding hilel hi. Thanemna ding khat zong omlo hi. Sanggamte ana buaipih khempeuh Pasian in thupha hongpia hen.\nTakkheh Zomi Mainawt !\nPrevious: Dahpihna ~ Revd Thang Khan Do, Revd Cin Thian Nang leh Revd James Khai Tual\nNext: Teel Khialh Theih Nam Thum ~ Hau Za Cin


url: =Malaysia, Klang vengsung ah Operasi lutin gamdangmi nasem 113 kiman :: ZOMI DAILY\nMalaysia, Klang vengsung ah Operasi lutin gamdangmi nasem 113 kiman\nposted on 21 October 2017 at 10:21 am Lomkholna: Malaysia, News, Operasi, Sawltak, worlds\nMalaysia, Klang vengsung aom Supermarket minthang khat ii vankoihna Warehouse panin gamdangmi 100 val kimankhia cih theStar pan kiza hi. Klang, Jalan Kebun sung aom Warehouse khatpan in Immigration Department te’n amatkhiat uh ahihi.\nTua Supermarket pen amin kigelhkhialo a, Malaysia gamsung aom “Major Supermarket Chain” kici hi. (Ahi zongin apuantung enleng 99 Speedmart kici a, hihpen kumpi ulianpen khat ii azi neihsa acizong omhi. Tuahang in amintawh News ah akigelhkhialo zong hithei hi)\nMalaysia Immigration Department te’n abeisa Monday nitaklam 3:30pm hunpawl in hih Supermarket Chain ii vankoihna, vankholna Warehouse ah Operasi lutsak uh a, gamdangmi akigawm in 150 bang thusitna nei uhhi.\nImmigration director-general Datuk Seri Mustafar Ali in agenkhiatna ah tua thusit athuakte lakah mi 113 te’n Work Permit, Travel Document cihte akician neilo ahih manin kimansuak cihi.\nTua akimansuak “illegal foreigners” tepen Nepal gammi 40, Bangladesh gammi 39, Pakistan gammi 27, India gammi 2 leh Vietnam gammi 5 ahihi.\nHih gamdangmi te leh nasepna te hoihtak akisit ciangin hihte pen Home Ministry te tungpan in Licence aneilo Agent te tungpan nasemding in aki cialsawn ci uhhi.\nImmigration Director pa ii genkhiatna ah tukumsung Malaysia gamsung ah gamdangmi thusitna athuak pen mi 143,868 phakhin cihi. Tuabang in thusitna aneihtheih nadingin Operasi bawlna ah Immigration Officer mi 12,249 te’n hanciamtak in sem uh cihi.\nGamdangmi akigawm in mi 143,868 bang thusitna akineihna panin mi 37,909 tepen Work Permit, Travel Document cihte akician neilo ahih manin kimansuak uhhi. Tuaban ah nasepnei Boss (Employer) zong tukumsung akigawm in 1087 kimankhin hi ci’n pulakkhia hi.\nTuabek thamlo, tukumsung bekbek in Malaysia gamsungpan illegal foreigners akiman, amau gamciat ah akipuakkik “Deportation’ akibawlzong mi 42,985 phakhin cihi.\nRelated: Kuala Lumpur, Pudu vengsung ah Operasi lut in mi 40 val kiman, Myanmar 12 kihel\nKhuasung mipi Public te’n gamdangmi Work Permit aneilo, illegal foreigner tepen nasemding in nacialkei un. Tua illegal foreigner gamdangmi te nasemding in azang aomleh thukhun ombang in thu hongkibawlding, Legal Action hongki lading hi ci’n genkhia hi. Tuaban ah gamdangmi Work Permit neilote nasem in acial natheihkhak uh aomlehzong amanlang in Immigration Department ah hong zasaksawn un cimawk hi. Sawltak #zomidaily\nPrevious: Zomi Khuado Pawi (Kuala Lumpur, Malaysia 2017) pulakna\nNext: Yangon Zomibup Khuado Pawipi ah Sapna


url: =Dimno’ Nu laikhak – 9 :: ZOMI DAILY\nDimno’ Nu laikhak – 9\nposted on 13 May 2015 at 10:29 am Lomkholna: Article, Paukhankap, TuunlehZua\nDim aw, lai kong khakloh zawh sawt lua mahmah ta-in ka lungbang nuam kei liang ei! Ahi zongin kong it kong ngaihna akiam tuam dingin ngaihsun khahek ken aw! Nang bang numei lungsim hoih zi-in kong neih khak pen leitung ah hampha ka kisa pen a, hongpia Pasian tung zong lungdam ka ko den tawntung hi.\nTunung in kong phone set lai-in bang cia numeidang khawng tawh hong ciamnuih peuhmah mawk nai a! Ahai nai hia leh! Amawl ta nei hia! Ih khuasung panin thu hilo lo, thukhel nono zakha mah niteh, ahizongin tua teng khempeuh um khin gai kei le cin ut ing.\nKaom na vuah Papi pawlkhat pen a zite om keitah ci-in numei kizuakna ah paiin, zudawn in beer dawnin a sum neih teng zang in innlam aphawknawn lo tampi tak om mah! “ Nang zong pai ve…na zi te’n lah hong thei ding hituan lo-a, a beituam lah hilo! A sum acil na hih le zong keiman asum hong sik ning,” ci-a hong zawnzawn ka nasep pihte zong tampi om mah! Apai nuam lo, numei alunggulh lo hikei! Ataktak in hongsiang gen mahmah leng painuam mah ing, Dim aw! Kalawmte zui kha dekdek mah ingh. Numei tawh omkhop ding ka lunggulh hun zong tamvei pitak om mah! Numei hoih nono Sen nungak, Mang Nungak hoih nono tampi tak om! Ahizongin tun ah zi tawh ta tawh aom khin hi vengh. Nang, ih tate leh Pasian ka itna in numei hoihlo, numei kizuakte leh numei paktakte tawh mawhna ka bawl loh lam hong thei in maw. Ke’n nang kongmuan mah bangin nangzong nong muan mahmah ding lunggulhna lianpi nei ing!\nIh khuaveng kalawmte pawlkhat bang kha bei.. khasum sang, phone sum thun pah…numei te hopih…off day ni kiciam in Kawlsai, Zosai, Cinema leh Night Club khawng ah hun zangkhawm in innlam a aom a Nu a Pa, a zi atate phawk lo-in asum teng a zangh khin khawng zong tam peuhmah ta! A hoihlo misiatna te gengen ni cileng tampi tak om lai! Zu ahi leh bel innlam ah kong leisak zel mah bangin nasep kagim luat, ahih kei leh ka lawm itte khat peuh hong hawh ciangin khatveivei dawn khawm thei zel ingh. Tua na ngawn kha khatin khat vei zong hi sam ken teh!\nDim, mi hoihlo tawh kithuah manin asia ding hi leng, zavom-zakang, zu, kunza, sahdah khaini akipan guihtheih khamtheih khempeuh tawh kidiah khin ta ning! Numei hoihlo, numei kizuakte tawh ka hun neih khempeuh kapiak khit zawh sawtta in teh! Leitung panin zong paikhia khin ta mai ning!\nPasian in hongkem lai-in, tuni ciangciang guih theih, khamtheih a kipan ahoih lo, Pasian deihloh nate tawh ka kipelh lai-a, i nu leh i pate, i naute teng tawh Pasian mai ah kiko in kei ading thu nong ngetsakna hang uh mah hi dingin ka um hi. Tua hangin zong ka lungdam mahmah a, nang bang numei hoih zi a kong neih khak ka hamphatna thu, ka angtangna thu hong gen phapha nuam lai ingh!\nNumei tawh nong ciamnuih na ahang kathei a, nalung himawh na, nalung patauhna zong thei ingh! Ahizongin tun ahih leh ki lungnuam sak in!\nEy…i naupangte zong phawk mahmah ing ei! ‘Napa un no adingin thu hong ngetsak den’ na ci in!\nNovember kha nipi masa hong tun simin nitak kikhop tuak ciangin i biakinn mai ah zawllai kong piak cil, nong san nop loh a, kong piakkik teitei, i hunlui te phawk kikkik ing!\nTuipi galkhat pan hongphawk den tawntung,\nPrevious: A khangto nuam mi na ut hiam?\nNext: Hello…. Lamka – 2 : We Are With You ~ Hau Za Cin\nGamtat hoih zongsat ding kisin in ~ Rev. Go Za Nang\nZomi Kipawlna tuamtuam te dinmun etpakna\nYangon ah kumthak zanin zato atung mi 200 valpha, mi 4 si\nKawlgam pan US sangkahte sungtum pusuah awl mahmah ta\nVoksa Bak Nih le Naupang Khat ~ Khat Thang\nAmerican Thanksgiving ~ Lian Za Tuang\nKa phawkkhak velval kanu kam – 8\nZomi te tungah thupha hong kiptheih nading in Sawm Akhat\nInnteek Hihna ~ Bob Tuangpi\nVideo: Inndawl 2 na pan akiasuk numeino khat leilak atuksukma in kimankha


url: =Zawng in a ma taw kheng mulo in, a lawmte a ko sak ~ Tual Khan Suan :: ZOMI DAILY\nposted on 5 November 2016 at 11:16 am UTC+9:30 Lomkholna: Article, Politics, Tualkhansuan\nAzatna: : Ei vai sangin midang te vai ah buai zaw in, midang te hoihna leh hoih lohna, thu leh la khempeuh a gen kawikawi te ko na in kizang hi.\nA kicing leh gen bang lo mi omlo hi, (No one is perfect) ci’n mikang te’n thu gen khat a neih bangun, leitung ah nuntakna nei mihing, gan hing te a kipan nuntakna neilo nate zong a mau muntek ah thanemna leh kicin lohna nei tek hi. Inn i lam ding ciang a kizang singkung lopa leh ( tu hun teh) leisek ( cement) te a kipan a zattheih lian ding ( ready) a om hi lo a, a kisapna banga i bawl khit ciang bek a kizang thei a hihi. Mikhat in na khatpeuh, thu leh la khatpeuh a hoih pen hi ci’n a muh zong a kisapna mun khat na om veve hi.\nMihing te’n zia leh tong a tuam tek i nei hi. Mi pawlkhat te kam tampi pau uh a, pawlkhat te kam tawm pau uh hi. Pawlkhat te nuih mai in mi khempeuh tawh ki pawl thei pah na pi, pawl khatte maitai lua lo in lawm leh gual huai thei pah lo uhhi. Pawlkhat te phia velvul uh a, pawlkhat te om hithiat uhhi. Pawlkhat te thu kithei sak uh a, pawlkhat te kipil sak lo uh hi. Tua bangin khat leh khat kibatlohna te pen mihing i hih man hi zaw a, hoih lohna leh siatna hi masa pah tuanlo hi. I gamtatna zia leh tong pen mihing te mit muhna ah a kilawm zaw ding in kipuah thei nate a hihi.\nLeitung ah lai gelhsiam a min thang leh “ War and Peace” cih laibu tawh Nobel Prize a ngah ngei pa Leo Tolstoy pen thugen siam zungzung lo hi. Telsui siam (Scientist) minthang mahmah a hi, Sir Isaac Newton in science tawh kisai thucin thutang tampi ah mi sangin a theih zawk hangin mi tawh kizopna ah siam lo hi. America te President te lak pan President lui Bill Clinton pen thugen siam a min thang khat hi na pi thu ngaihsutna (philosophy) leh sciences lam ah na minthang tuanlo hi. Mihing te pen i siamna leh i kivak’na a tuam tek a om bangin i thanemna zong a tuam tek om hi.\nMi pawlkhat in mi dangte hoihna sangin mi dang khat peuh hoih lohna gending kin in nei zaw hi. Pawl khat leuleu in mi dangte hoih lohna sangin mi dangte hoihna vive gen zaw zel uh hi. Ei ma mimal a dingin kilam danna leh khantohna a om vetloh hangin midang te thu leh la (privacy) peuh ah a buai pih den mi pawl khat om leuleu hi. Tua bangin mi khat leh khat in ki lamdanna i nei tek hi.\nUtong ( peacock) pen ganhing khempeuh lak pan a etlawm pen ganhing nam khat a hihi. A mul sau ( ngia) te in a mah kilawm sak mahmah hi. A mah leh a mah ( Utong) zong hoih kisa in a ma hoihna teng khempeuh kisak theih pih hi. Mi khat peuh in a ma hoihna om sun te a kiphatsak pih leh Utong bangin kipha sak hi ci’n thu gentehna in kinei hi. A hih hangin Utong hoihna pen a mailam panin i etciang bek in ki thei a, a nung lam pan in enleng a taw ( nel) dawk kici hi. Utong hoihna pen a en mite tawh kisai in kigen thei a, a lu lam pan a en mite in a hoihna gen ding mu uh a, a taw lam pan a en mite in a hoih lohna gen ding mu uh hi.\nAnthropologist te in leitung a nuntakna nei ganhing ( mihing a hilo) sung pan in zawng nam te pen sia leh pah khen theihna khuak nei sung pan a sang pen ganhing nam in ciamteh uh hi. Mihing te na ngawn zawng pan pumpi kikhel tohtohna pan a hong piang khia in um uhhi.\nZawng pen mihing bangin lampai thei, tut na ding taw nei uh hi. An a nek uh ciangin zong a gawl sungah an pawlkhat khawl thei uh hi. Zawng khempeuh in taw nei uh hi na pi, a mau taw pen a mau tektek in mu theilo uh a hih teh a mau taw hoihna leh hoih lohna thei lo uh hi.\nMi pawlkhat te zong mihing khempeuh in i neih tek thanemna te ah a mau tha nemna mulo in midang te thanemna bek koko mi pawlkhat ki om hi. Tua bang mite pen i pu leh pa te’n a ma hoihlohna a mulo a, a lawmte hoihlohna bek a mu zawng tawh na genteh uh hi. Tua banga mi dangte hoihloh na bek a gengen mi te a ko uh ciangin “ Zawng in a ma taw kheng mulo in, a lawmte a ko hi” ci’n na gen uh hi.\nPrevious: Vondeih Kep Ding – 72 (Dimno’ Pa)\nNext: Iraq galkap te’n Mosul nisuahna lampan in nawkding hanciamsawm ta ~ Thang Khan Lian


url: =Ka muhpak US Gamthu pawlkhat – 37 :: ZOMI DAILY\nposted on 3 November 2015 at 8:00 am Lomkholna: Article, Awnzapau, Theihhuai\nNupi Sanggsia Leh Teeksia Muisia\nIh gam ah ih zawn luat mahmah leh ih nasep tam hang’ bekbek mahin zi nei ta nei pasal nei khin a hih nak leh a kuamah peuh ih kipuah nawn kei hi. A diakdiak in numei ta neisa kipuahpuah zong a hoih lo lam vive in kimu thei zaw lai hi. Nawi zu vive tawh a tate vaak ahih manin ta 4 ta 5 hong neih khit tak ciangin, a pasal humhum leh meekmeek sakna akipan, a tate luaihluaihna teng tawh nupi nawi pen a gildung zui in hong kai dipdiap/diapduap ta hi. Uipi khangham tapekhte bangin gawng mahmah leh a nawi kai dipdiap tawh ‘uipi sangsia’ mah hong bang takpi khongta uh hi.\nTua bang ngeiingeii in pasal puteekte zong, a ci a sa hong guai in a teek bek hi lo in a ha teng hong bei hong tok ciangin a muk teng hong meth pah dihdeh hi. A meel a sa zong niiksia puan sia mah tawh kibang ahih manin teeksia a ci, ih hi ta lawmlawm hi. A meel a mang zong nidang zah in mai malh zo nawn lo in siat suah mahmah ta hi. Tua pen a meel a mui sia ta kici aa, tua kammal gel kigawmin ‘teeksia muisia’ a kici ahihi.\nTua hi a, cidam a khansawt a kinuntak tek ding nak leh a kuamah tek in ih phut khak ding din mun vive ahihi. Tua bang hun ciangin a tung a ih kammal zatte in a teek a guaii ih pi ih pute aa’dingin tha ngahna suak lo in a nuntakna uh a tha neem a kiam saksak, alung sim uh a neusak semsem tawh kibang hi. Tua bang kammal ih zat sangin thei gegu mah in khang no meel lai taktak teh, hat lai peuhmah teh na meel zong hoih sansan veh aw.., va ci thei leng a na heh het lo ding uh hi gige uhhi.\nHi lam zongah a tate a tute in nasem in mangg bang ahih manin, kikep kicinna tawm mahmah hi. A hih hangin nupite in nau nawi lim piak lo ahih manin, a tam zaw a teek a guaite nawi zong kaai diapduap lo in tal veuvau lai mawk uhhi. A teek mahmah uh hangin nupa kop ahih kei leh meigong guak mah om uh a, kipuah sitset zo lai mahmah uhhi. Bangbang ahi zongin ei inn lam a, a tute’ a tate’ it theih kep theih aa, teek kut guai kut a nungta te’ mah a hampha taktak mah hong suak hi.\nA hi zongin ei khua lam pawl khatte ah, ta numei nei lo tapa leh mote bek tawh kithuah a kamsiate a’dingin, a tu a tate’ a mote’ akipan in teeksia muisia ci in thu sungah koih nawn lo in nawlkhin kha thei uh aa, a khasiat huai mahmah pawl khat om leuleu hi. Kuamah kiang aa lah a gen nuam lo leh a gen ngam lo aa, khasiat muisiatna lianpi tawh ahong sih sanh piteek puteek tam mahmah kha ding hi.\nHih munah ei Zomite tawh teh leng, Kawlte in a nu uh leh a pa uh zahtak bawl pha mahmah uh hi. Ahunhunin a mai ah khuk din in zahtakna pia tangtang uhhi. A nu nawi tui tawh kivak in a nu kepna nuai ah khangkhia ahih lam mangngilh bawl nuam lo uhhi. A gol diak ciangin anu leh a pa’ deihsakna tawh amau neek awl taak awl liangin pilna ki-zongsak hi. A nu leh apate kepnate tawh kizawitawn in, a nu a pa teek mahmah ta se leh, hun khat lai aa, anu leh apate’ kepzia khoi ziate mangngilh peuhmah lo in, a teek a guai a sih dongmah uh it bawlin zahtaak bawl uhhi. Nute pate tungah a khoi a vaak bek hi lo in a kamkhialh khak ding na-ngawn uh kikem mahmah uhhi.\nMi pawl khatte in tua bangin ngaihsun peuhmah lo in leitung ngeina hi. Pasal leh numei ki-iplahna pan a tu leh ta a piangkhia hi lel hi ci aa, a za-angkhai mahmah pawl khat om thei mawk uhhi. Tua bangin ngaihsun mawk leng ganhing tawh ih kilamdanna a om lo tawh kibang ding hi.Mihing ih hihna a manphatna om lo suak ding hi.\nTua ahih manin a kua mah peuh in teeksia guaisia muisia ci lo in, ih piteek ih puteekte’ a nuntaak lai teng ih lim kep mahmah ding tha ih piak semsem ding ahihi. A nuntak lai amm in thu cin thu tang dong in na hopihpih zawh ding ahoih semsem ahihi. Tua puteek piteekte in eite hong kem hong khoi hong vak ih nu ih pa ih pi ih pute ahih lam – ih lungsim sungah ih vom theih den ding thupi mahmah hi.\nPrevious: Khuado leh Khangthak Zomi ~ Sia Pauno\nNext: Melbourne Khuado Pawi 2015


url: =Tulai Khuahun ~ Bob Tuangpi :: ZOMI DAILY\nposted on 25 February 2021 at 12:58 pm Lomkholna: BobTuangpi, News, Politics, Zomi\nKawlte’ gamvai tawndan (political culture) khat pepeuh ih et teh gamsung om minam namkee tuamtuam kici khat pepeuhte’ minam vai asem ding minam party (Nationalist party) khat akisam ahihna tuma kum sawtpi sung Kawlgam sung ah gamvai tuamtuam kamkupna ah ka kihelna tungtawn ka muhkholhzawh sawt simsim ta hi.\nAdiak Kawlgam ading minam tuamtuam alom teenna leh gamvai ah akhanglo mahmah minam tampite’ omna Shan state, nisuahna, nitumna, sak le khang ka pai koikoina minamkee tuamtuam tawh ka kiholim teh tulaitak ih minam dinmun ding ka mukholkhin pha mahmah hi. Minam minpua aa Zomibup minam hamphat nading ngaihsutna kician anei (Zomi political interest) om tatak nailo hi, ci-in ka pom hi.\nMinam leh Zogam ading akician mungtup anei le akhual, apom tinten gamvai azuun ding, gamvai ah minam mipi mai ah akikham ngam kisam cih ka gengente tu’n mipi nautang in ong theito dedek pan leh kilawm hi, cih tulai ih gamvai khuahun in hong pulaak hi. Bob Tuangpi\nNgak, Khuadak Siam\nTutung gambup buaina pen bulkip kiginkholhna anei le azang siam mualtung mite’ minam suahtak nading suangmanpha/golden opportunity hi.\nHih gamsung buaina pen hong paitoto leh leitung buaina dong hong kilawhin leitung gamliante kimawlna galphual hong suak thei tak ding hi. Tua bang hong hileh akiciangtan galgona/Limited war ahih keh nisuahna gamlian khat leh nitumna gamliante’ kidemna gal/proxy war dong ah hong tunglo ding hi, kici theilo hi.\nTua bang thute hong tangtun zenzen leh ei’ading hih hun ah ngaihsut khinkhai ding le kidawp pilvang ding thu tampi hong om ding hita hi. Ahizongin adiak ei’ading akip siiksan ahi mihing tha, sumtha, midangte tawh azaitak kizopna tha ih kisam masa hi.\nTua ban ah gamvai ah aneem le akhauh thatang zattuah theih nading ih kisam zaw kan a, ih kiim ih kiang aa om ih veng le paamte’ huhna zongh ih zatsiam hong kul pelmawh lai ding hi (Human resource, Financial resource, Network/link/lobbying, people’s power, hard and soft power, geo-politics etc…) Bob Tuangpi\nPrevious: Khristian suahna in I ngeina siasak hiam? Dr. Ngul Khan Pau\nNext: Galkap ukna suhkhiat vai leh AA te paulo in aomna thu


url: =Dr. Mahathir tuni akipan Office kituahta, Cabinet Members te khasum khiamsak :: ZOMI DAILY\nposted on 23 May 2018 at 5:15 pm Lomkholna: Malaysia, News, Sawltak, World\nDr. Mahathir tuni akipan Prime Minister’s Office ah kituahta, Cabinet Members te khasum khiamsak\nMalaysia gamsung ah 2018 General Election panin gualzawhna angah, Prime Minister asemthak Tun Dr Mahathir Mohamad pen tuni Wednesday (May 23) ni akipan Perdana Putra aom Prime Minister’s Office ah kituahta cih NST pan kiza hi.\nAbeisa 14th General Election amanzawh May 09 ni akipan Pakatan Harapan (PH) te’n gualzawhna angah ciangin Dr. Mahathir in Perdana Leadership Foundation aom ama Office panin agalsep ahihi.\nTuni zingsanglam 8:25am hunpawl in Perdana Putra ah Prime Minister Dr. Mahathir atun ciangin Prime Minister’s Department senior deputy secretary-general Datuk Seri Mohd Zuki Ali in na dawntuahpah hi.\nTuakhit ciangin inndawl 5 Floor aom ama Office munding ah paisuakpah uh a, Chief Secretary to the Government, Tan Sri Dr Ali Hamsa in nadawntuah leuleu hi.\nPrime Minister’s Office sungah Dr. Mahathir alutma in thungetna neiphot uh a, tuakhit ciangin Duty Letter tungah letmat thuhna nei in, azumkhan sungah lutpan hi.\nDr. Mahathir pen abeisa 1981 kumpan in 2003 kumdong Prime Minister asem ngeikhin hi a, hih Prime Minister’s Office sungah atutlohzawh kum 15 bang hikhinta hi.\nVideo: Prime Minister Tun Dr Mahathir Mohamad announced on Wednesday that the Cabinet ministers have agreed to a 10% salary cut to help the country’s finances.\nCabinet Members khempeuh khasum 10% khiamsak\nDr. Mahathir in ama makaih hunsungin kumpisum akizatna akiamtuam dingin Cabinet Members khempeuh khasum khiamsak hi. Cabinet Members khempeuhzong thukimpah uh a, abeisa in akipiasa khasum sangin 10% tawmsakzaw, khasum 10% katsak hi.\nPerdana Putra ah tuni Cabinet Meeting aneihkhit ciangin Press Conference ah atangkokhiat hi a, hihbangin Cabinet Members khempeuh khasum 10% aki khiapna hangin ihgam ii sumzatna phatuamding hi. Abeisa 1981 kum Prime Minister kasepcil inzong hihbangdan mahin khasum kakhiamsak hi ci’n genkhia hi.\nTuabek thamlo Malaysia gamsung ah Mega Projects tuamtuam te hoihtak etphatna kineiding a, akisamlualo sum amawkbeisak nasep Project tepen khentatna kineikikding hi ci’n genkhiatbeh hi.\nSumlepaai lametman, khasum tampi ngahnopman in Minister asem tepawl in Dr. Mahathir makaihna nuaiah semnuam mello khading hi. Gam adingin itna, deihsakna anei taktakte bekin semding cihna hi a, ettehhuai mahmah hi. Sawltak #zomidaily\nPrevious: Nau aw kap nawn ken aw…\nNext: Nun Nuam Norway Zinna (3) ~ Hau Za Cin\nCNF te zuau genna kitel siang ta


url: =Nigeria gamah Suicide Bomb sukhamding in numei kizang :: ZOMI DAILY\nposted on 12 January 2015 at 10:52 am Lomkholna: News, Sawltak, World\nNigeria gamah Sunday ni in numei nih in amau nuntakna piakhia in Suicide Bomb puakkhamsak uh cih BBC News in genkhia hi. Hih Suicide Bomb puakkhapna hangin mi 4 sipah a, adang mi 10 val zong liam uh cihi.\nHih Bomb puahkhapna ah amu khatin BBC te kiangah agenkhiatna ah “Bomb khat puaktam masa a, tua mun ah aliam abai te akihuh liailiai laitak in adang Bomb khat puaktam leuleu hi” ci in genkhia hi.\nHih Suicide Bomb kitapna pan misi leh cina te akem Doctor pa in agenkhiatna ah hih Bomb apuakkhamsak a, anuntakna apiakhia numei tepen kum 20 gualbek hipan dinghi cimawk hi. Saturday ni inzong Maiduguri acihna khua ah numeino kum 10 aphapan khat ii pumpi tungpan in Bomb puakkham ami 19 si cimawk hi.\nSecurity Official te genkhiatna ah hih Bomb tepen agamla panin Remote Control tawh aki puakkhamsak hi ci uhhi. Bomb apuakkham masa pen azakciang in anihna Bomb apuanu patau gawpin lauthawngkawm in ataileh ama Bomb zong kitam in amahzong silawh veve hi.\nHih Bomb asukham kua cih akitheihcian lohhang in Islamist Group te mah ki ummawh hi.\nTua hi a, hih Bomb sukkhamding in azat numei te uhpen amau ut hihtuak masalo a, zawhthawh thutawh azat uh hihtuakmawk ahih manin mulkimhuai leh lungkhamhuai mahmah hi. ZD Sawltak\nPrevious: Lehe Ledu Wildlife Zoo ah ganhing te naitak in ki enthei\nNext: Zolai Simbu Kum 100 Cin Pawi Ah (6) ~ Hau Za Cin\nAl Qaeda makaai Ayman al Zawahri in Kawlgam gal bawl sawm


url: =· Sri Lanka gam Badulla district sungteng ah October 29 ni in nasiatak in khuapi guah zu a tuikhang in men kicim ahihman mi 10 si in mi 300 mangcip uhhi. Inn 140 bang maaimang a pawlkhat te pi 30 asah mencim in vuknelh mang hi. Palik,gaalkaap te in micimawh huh in mimang te zong uh a abuai mahmah saan laaitak uh ahihi. June kha sung in hibang mah khat tuakngei khin uha, mi 22 si uhhi.\n· Bangladesh gam Islamist party makaaipi ahi Motiur Rahman Nizami kum 71 mithat,mibuan, mibawlsia cihte akipan mawhna nam 16 tawh thahlup ding in Bangladesh thukhen zumte in October 29 ni in thukhen sat uhhi. Amah peen 1971 Bangladesh in Pakistan gampan suahtaakna angahnading a kha 9 sung gaalkido na ah mitampi bawlsia in that in buancih te tawh mawhmatna angah ahihi.\n· New Zealand gamte in adialkhai flag uh athaktawh laih theihnading in 2015 kumsung khatvei, 2016 kumsung khatvei mipi I deihna kaaikhawmding ci in Prime Minister John Key in October 29 ni in taangkokhia hi. Avom tung a silver tawh laai kigelh dialkhai Flag thak kamuhding kaal kangaklah mahmah ci in Mr Key in genbeh hi.\n· Leitung ah sumbawlnading in banggam hoih pending ci in kum 9 ah khatveita World Bank te aetkaakden na uhah 2014 ading in ahoihpeen gam Singapore, anihna New Zealand leh athumna Hong Kong gamte hi ci in October 28 ni in taangkokhia uhhi. Leitung ah sumzon nading a ahoihpeen leh alempeen gam peen Dr Hau Za Cin leh Pu Hang Khan Lian te khua Singapore na himawk ei guai …\n· US gam Virginia state pan Vanlaaizang Leitungbup khawlkhopna mun ah van apuakding Orbital Sciences Corp te bawl Pound 5,000 agik Rocket pi khat October 28 ni akhahkhiat zawh uh asawtlo in ginneihloh pi in puakkham a misi miliam bel kuamah omsamlo napin Rocket pi peen kaang hi. Banghang bangthu cihpeen thunei lamten akansaan laaitak uh ahihi. US te apuahkhap ciang Russia ten October 29 ni in van kisamteng tawh khat lawnto ziau uha, bangmah buaina omlo in leengto sak viauviau zo uhhi.\n· South Africa gamkhen Zambia gam I President ahi Michael Sata kum 77 England gam London khuapi sung a om London’s King Edward II zatopi pan October 28 zanlam in leitung nusia in Apa kiang ah ciahta hi. Amahpeen damloh mahmah nakhat tawh agampan zato ava kilak ahihi. Kua in amamun ah President seemding cih Zambia Cabinet ten October 29 ni nasiatak in thukin kikupna khat neipah uhhi.\n· Australia gam ah IS migilo makaaipi khat ahi Mohammad Ali Baryalei Syria gam ah October 29 ni in si hi cihthu kiza a ahimah cih telciantak in kakan laaitak uhhi ci in Australia kumpi thunei te in taangkokhia uhhi. Mr Baryalei peen Australia gampan Syria gam ah IS gaalkaap nasemding in avapai ci in genkhia uhhi.\n· Nipi Kaal 6 sung IS migilo te leh Kurdish gaalkaap te akinawk ziahziah na Syria leh Turkey gamgi a om Kobani khuapi ah Kurdish gaalkaap te huhding in Iraq gampan Kurdish gaalkaap 150 leh gaalvan mawtaw 80 tawh Turkey gam October 29 ni in tungta uha, zing le thai ah Kobani luhtading ci uhhi. October 29 ni mah in Syria gamsung a kumpi tawh akido ngiatngiat mipi gaalkaap 200 te Kurdish gaalkaap te huuding in Kobane khuapi luh kipan ziahziah ta uha, asawtlo in IS migilo te Kobane khuapi pan hawlkhia mangzoding in kilam en uhhi.\n· South Korea te in North Korea te kiang ah Unau khat Tuun sungkhat pan piangkhawm ihihna suutkhawm ding October 30 niciang kam kikum khawm tapeuh ni ci a athuum ngeetnguut na uh North Korea te in asanzawhloh nathu uh October 29 ni in zasak uhhi.


url: =Khasiat huai huhding neilo km12 gamla azi luanghawm tangpuak India pa :: ZOMI DAILY\nposted on 27 August 2016 at 5:14 pm Lomkholna: India, News, World\nIndia gam,nisuahna lam a om,Orisa state ah,Dana Majhi i azi Amanda, kum 42,pen Tuberculosis(TB)natna tawh Bhawanipatna khuapi a,District Hospital ah August 23 ni-in a it mahmah a pasal leh a ta teng nanusia hi.\nInnsang nuntaak khuasakna hamsa mahmah a hih manun mawtaw sap nading neilo uh a,Zato mawtaw tawh inndong a luang puaksakdingin nget cihtakin a nget hang Zato thunei te’n nanial uhhi.Zato te’n a nialnial uh takteh cih nading thei nawnlo in a man a liangah tangpuakin a tanu kum 12 gual khat in a nungpan khitui luangkawm in nazui a,Km 12 gamlat nadong apuaksung,gimlua in tamveipi bang na tukpih hi.\nHidan a ,a zi luang apuakkhiat pen siavuante’n ko zongh honghilhlo in na paikhiatpih simhi na cilai uhhi.\nA zi nutsiat nitaak in zato nasemte tungah huhna angetteh na huhnuamlo uh ahih manin zato thuneipente dongah mawtaw tawh puaksakdingin huhna a ngetnget hi’n a huhnoploh uhteh lawmpa’n a liangah nga in a napuakhia ahi hi.Siavuante muhloh nading omvetlo hi.\nZato leh misi nu-te khuapen Km 60 ki gamla hi a,lam tawntungah a zi luanghawm a puak,mi’n a muh uhteh zoto-te lakah hoihtak gensak uh a,zoto te’n mawtaw tawh na nungdelh kik uhin zato mawtaw tawh inndong napuaksak sam uhhi.\nHihthu galkapbu khatin a zakteh omtheilo in Rs 2000 tawh na huh a,tuabanah Red Cross te’nzongh Rs 10,000 tawh nahuh uh hi.\nFebruary kha sungin India kumpi’n Zato pan misi khatpeuh huhna a kisap uhleh Zato mawtaw tawh a inn donguh napuak un ci’n thu nasuaksak khin uhhi. BBC\nPrevious: Guahciin Mencim Dongtuahna Zogam ading ngeina thak hong hi ta diam?\nNext: Australia, Melbourne ah 21st Century Pinlong muakna leh lungkimna pawi kibawl


url: =Tuhun Khristian te’ kisap ~ Dr. Ngul Khan Pau :: ZOMI DAILY\nposted on 18 July 2014 at 7:33 am Lomkholna: Article, Biakna, Ngulkhanpau\nJesu Khris sisan mawhmaina ding bek in kingaihsun a, vantung paina ticket ciang bekin kigen hi. Ahi zongin Rom 10:9 sunga sawltak Paul in, “Jesu pen Topa hi, ci-in na kam tawh na pulak a, sihna panin Pasian in amah hingkiksak zo hi, ci-in na lungsim sung uhah na up taktak uhleh hotkhiatna na ngah ding hi,” ci hi. Hih lai a hotkhiatna kici pen sozo cih kammal panin hong kila hi a, a khiatna pen damna bukim (complete wholeness) cihna hi.\nTua in i kha hotkhiatna leh vangam tunna ding bek hi loin – damna, suahtakna, hauhna, thuneihna, leh vangliatna zong huam hi. Hanmual a zat ding thu bek hi loin, tuni mahmah in Khris ka damna, ka hauhna, ka lungkimna, ka vangliatna leh nopna ahih ding hi. Hih bangin i meetpih kei leh Topa in nuntakna cingtaak (abundant life) a cih kinei ngei lo ding hi. Vantung a i neih ding thu genna bek hi loin hih leitung ah zong neih ding thu ahi hi.\nBiakinn sungah kha nasepna hangin mi tawm khat hong gamlum a om ciangin kilaupahpah a, paikhial a om khak ding siate leh upate lunghimawh uh hi. Lunghimawh ding mah ahih hangin khitui luangziahziah a thungen hong om nawn loh ciangin keuna lianpi om a, kilunghimawh leuleu hi. Lungdamna leh lamna hong om nawn loh ciangin i biakinnte khing hi. Khalam a lathak nei hong om nawn loh ciang la luite bek mah i saksak ciangin keuna lampi tawnin a pai i hi uh hi. Kha thu ah a hat deuh hong om ciang buaipih ding, a hat lo hong om ciang lah buaipih ding i hih leh i buaipih ding hong tam mahmah ding hi. Pasian kha nasepna pen ei deih ciang bekah kikoih sawmin, ei deih bangin hong gamtang leh i cih manin i biakinn sungah ta zo nawn lo hi.\nPentecost ni ‘thangvan mei hong kuang in’ cih la i sak hangin hong kuan taktak ding lau mahmah leng kilawm hi. Mawhna thu a siatna bangin kigen nawn lo hi. Sumhau deuhte in biakinn sungah thu nei in, amau thu loin biakna kivaihawm thei lo hi. Khalam a khuamuhna nei i cihte mi citheite na hi kim lo hi. Upate leh pastorate nangawn zahmawh thu ah buaina nei i tamzo hi. Tuucing (shepherd) nasem dingte zong a tuumangte zong lo bek hi loin amau mahmah zong mangkhin zo hi.\nTopa Pasian in i theology i innkuan sung, i khalam nasepna leh eima mimal nuntakna mahmah zong a kiphungvuh dingin thupha hong pia ciatta hen. Pastor tampite siatna sungah a bual uh hangin tampi mah Pasian zat nei I hih manin lungdam hang. Topa in ama nasemte leitung gimna tawlna ah tawldamna leh vantung pan hong pai lungnopna kha thuphate a kicingin hong piaksak hen. Rev. Dr. J.M. Ngul Khan Pau\nPrevious: Thuthak Tomkimcing 17 July 2014\nNext: “NLUP” For Better or Worse? ~ Dr. Joseph Suantak


url: =Khang Tangthu Nihna 30 | Siantongluan.net\nKhang Tangthu Nihna 30\nKhang Tangthu Nihna 30 |\nIsrael Pasian, Topa Paisan Pawi a bawl dingin Jerusalem-a Topa biakinn-ah hong paina dingun Hezekiah in Israel mi khempeuh leh Judah mite kiangah mi sawl a, Efraim mite leh Manasseh mite tungah zong laikhakte a gelh hi.\nBang hang hiam cih leh kumpipa leh a uliante leh Jerusalem-a a kikhawm khempeuh in Paisan Pawi a kha nihna sungin bawl ding kikum khin uh hi.\nSiampite mi a kicingzah ding amau kisiansuah nailo uh a, mite zong Jerusalem-ah kikhawm nailo uh ahih manin a hunin bawl theilo uh hi.\nHih geelna pen kumpipa leh a kikhawm khempeuh-a dingin hoih leh kilawm hi.\nTua ahih ciangin mite hong pai-in Israel Pasian, Topa}-a dingin Jerusalem-ah Paisan Pawi a bawlna dingun Beersheba panin Dan ciangdong Israel sung khempeuhah taangkona khat a bawlna ding uh thukhensatna khat bawl uh hi; bang hang hiam cih leh bawl dinga a kigen bangin amaute in a lianpi-in bawl ngeilo uh hi.\nTua ahih ciangin kumpipa leh a uliante kiang pana laikhakte tawh Israel khempeuh leh Judah sungah laikhakte tawh pai uh a, kumpipa thupiakna: "Israel mite aw, Assiria kumpite khutsung panin a suakta, a omlai note lamah amah hong kiheikik theihna dingin Abraham, Isaac, leh Israel Pasian, Topa lamah kiheikik un.\nNote in na theih uh bangin, amau pute pate Topa Pasian tungah a cihtaklohna uh hangin nakpi takin gim a piak na pute na pate uh leh na sanggamte uh bang kei un.\nTu-in na pute na pate uh bangin lungkhauh kei un la, note kiang panin a lauhuai ama hehna a kiheikhiat theihna dingin Topa lamah kipia un la, amah in a tawntung dingin a sianthosaksa a biakinn-ah Topa na Pasian uh bia un.\nBang hang hiam na cih uh leh Topa lamah note na kilehkik uh leh, na sanggamte uh leh na tate un amau a mante tung panin hehpihna ngahin hih gamah hong ciahkik ding uh hi. Bang hang hiam cih leh Topa na Pasian uh dikna leh hehpihna a nei hi a, ama lamah na kiheikik nak uh leh note kiang panin a maitang heikhia lo ding hi," ci-in a gen uh hi.\nTua ahih ciangin Efraim leh Manasseh gamsung khuapi khat pan khuapi khat, leh Zebulun ciangdongah laitaite a pai uh hi. Ahih hangin amaute in na nuihsanin zahpih uh a, na simmawh bawl uh hi.\nAsher mi, Manasseh, leh Zebulun mi tawmkhat bek kiniamkhiatin Jerusalem-ah hong pai uh hi.\nTopa thupiakna tawh kumpipa leh uliante sawlna a sem dingin Judah mite tungah Pasian in lungsim kikhatna a guan hi.\nTua ciangin a kha nihna sungin silngo sawhloh anlum pawi a bawl dingin Jerusalem-ah mihon tampi tak hong pai uh hi.\nAmaute nasem dingin kipanin Jerusalem-a biakna taute hemkhia uh a, paknamtui halna ding biakna taute khempeuh amaute in lakhia-in Kidron kuamah paii uh hi.\nTua ciangin amaute in a kha nihna a ni sawmleli ni-in Paisan Pawi tuuno go uh hi. Tua ciangin biakna vai-in a siangtho nailo siampite leh Levi mite nakpi takin maizum uh hi. Tua ahih ciangin amau mah kisiansuahin Topa biakinn sungah meihal biaknate hong paipih uh hi.\nPasian mipa Moses thukham bangin amaute in amau panmun ngei hong la uh a, siampite in Levi mite khut tung panin a ngah uh sisan theh uh hi.\nBang hang hiam cih leh a kikhawm lakah amau mah a kisiansuah nailo tampi om uh hi. Tua ahih ciangin Topa tungah a siangtho-in a kibawlna dingun a nin khempeuh-a dingin Levi mite in Paisan Pawi tuuno a gawh ding uh kisam hi.\nBang hang hiam cih leh mi tampi tak, Efraim, Manasseh, Issakhar, leh Zebulun sung pan, amau mah kisiansuah nailo uh a, ahi zongin ngeina lopi-in amaute in Paisan Pawi ne uh hi. Bang hang hiam cih leh Hezekiah in amaute-a dingin thu ngenin, "Ka pute ka pate uh Pasian a dik Topa aw,\nbiakinn siangthona ngeina om bangin lungsim tak tawh nang hong biate khempeuh mawhna maisak in," a ci hi.\nTua ciangin Topa in Hezekiah thungetna pia-in mite mawhna maisak a, gimna ngahsak lo hi.\nTua ciangin Jerusalem-ah a om Israel mite in lungdamna lianpi tawh ni sagih sung silngo sawhloh anlum pawi a bawl uh hi. Tua ciangin Levi mite leh siampite in a hatna khempeuh uh tawh Topa la sak uh a, a ni ni-in Topa phat uh hi.\nTua ciangin Hezekiah in Topa nasepna-ah a siamna hoih uh a lak Levi mite khempeuh tungah hanthotna thu a gen hi. Tua ahih ciangin mite in pawi an ni sagih sung ne uh a, thunuama biakna pia-in a pu a pate uh Pasian, Topa tungah lungdamna a ko uh hi.\nTua ciangin adang ni sagih sung mah tua pawi a bawlthuah lai ding uh a kikhawm khempeuh thukim uh hi. Tua ahih ciangin amaute in lungdamna tawh adang ni sagih sung mah bawlthuah uh hi.\nBang hang hiam cih leh Judah kumpipa Hezekiah in biakpiakna dingin a kikhawmte tungah bawngtal tul khat leh tuu tul sagih pia a, uliante in a kikhawmte tungah bawngtal tul khat leh tuu tul sawm pia uh hi. Siampite tampi tak amau mah kisiansuah uh hi.\nJudah mi a kikhawm khempeuh, leh siampite leh Levi mite, leh Israel panin a hong paikhia a kikhawm khempeuh, leh Israel gam panin a hong paikhia peemtate, leh Judah gamsungah a teng peemtate, lungdam uh hi.\nIsrael kumpi David tapa Solomon huna kipanin Jerusalem-ah hih bang om ngeilo ahih manin Jerusalem-ah lungdamna lianpi a om hi.\nTua ahih ciangin siampite leh Levi mite dingin mite thupha pia uh a, amau awging kiza-in, amau thungetna in vantunga a siangtho ama tenna a banto hi.\nTedim Lai Siangtho / Laibu: Khang Tangthu Nihna 30


url: =Andaman tuipi tung cimawh te huhnading in IOM in Million khat piakhia :: ZOMI DAILY\nposted on 17 May 2015 at 8:26 am Lomkholna: Myanmar, News, Sawltak, Thailand, World\nAndaman Sea akici Kawlgam leitawlam aom tuipi tungah cimawh genthei mitampi awkcik ahih manin IOM panin hih micimawhna huhnading US$ 1 Million zekkhiading cihi. Southeast Asia sungah tusungteng puaisa te mizuakna Human Trafficking nasia mahmah a, acimawh zong tammahmah hi.\nHih IOM akici “International Organization For Migration” panin apiakkhiat uh huhna Migration Emergency Funding Mechanism pen adiakdiak in Indonesia, Thailand leh Malaysia tuipi gei ah athamcipte huhnading in kizekding cihi. Tuabang in genthei atuak mi 6000 val omding kici a, gunkuang tawh hong zinkhia vive uh ahihi.\nIOM panin leitungbup aom Community tuamtuam te kiangahzong hih mite nuntakna huhciat nading huh ngetsak uhhi. Asi zong tampi omkhin ci a, an leh tui aom keileh asawtlo in avek un siding cih hitamawk ahih manin IOM in akin mahmah ahihi.\nNidang in hihbang in hongzinkhia Boat tepen bangmah nawngkaina omlo in Thailand leh Malaysia tuipinawl ah luttheizel uhhi. Ahi zongin tu nungdiak in Thailand gamsung ah Human Trafficking vaitawh gamsung siansuahna aneihkhit uhciang in hihbang in aguklutding phalnawnlo, khamcip uhhi.\nHih tuipi tungah dongtuak cimawh tepen Kawlgam leh Bangladesh pan Boat tawh hongpaite hi ci uh ahih manin, Rohingya te vive hiding in ki ummawh hi.\nAbeisa khathum sungin leitungbup kipawlna te in Mediterranean sung buaina te ki mitsuan phadiak in, UNHCR leh IOM te inzong huhna limpiak mahmah uhhi. Ahi zongin tulaitak Andaman Sea leh Strait of Malacca sung a gunkuang tawh aomcip te lunghimawh zawta uhhi. ZD Sawltak\nPrevious: USA Visa ngah lungdam pihna\nNext: Thailand ah Bomb puaktam, mi 18 liam


url: =ZRO Presidentpa Kidei Nawn Ngawl ~ Thu Tatuam (Siyin News)\nZRO Presidentpa Kidei Nawn Ngawl\nTuesday, October 20, 2015 Chin News 2 comments\nTulaitak Lamka sangpanh thuthang khat sia, Zomi Re-unification Organization / Zomi Revolutionary Army ii Chairman kidei nawn ngawl aa, ama chairman aseam lai leh, mipi in huuna sum pia nawn ngawl tu ci thu hi.\nAdei ngawlna ahang sia tunung August thabo aa, Lamka khawk pan Manipur state parliament MP te ii Inner Line Permit taw kisai thukimpuina sign avawt na ah, ZRO / ZRA in mipi sang panpui ngawl aa, MP te sang panpui dan in mu uh aa, Mipi le palikte buaina sung athi/ aliam te tungah zongh phunna pauna nei ngawl ahikom, mipi ii iitna kiam tuam hi.\nInner line permit in, Meitei minamte sia Lamka khawk ah ten thei natu awina akibang thukimna khat ahikom, Lamka ah Meitei te sia kidei ngawl hi.\nTua ahikom, Lamka khawk numei kipawlna Zomi Mothers Association (ZMA) in amate ii ngaa sum sung panh apiak tawntung kipawlna sum sia ZRO ah Pu Thang Lian Pau ii sep sung piak sawm ngawl in Oct 19, 2015 Lamka leitual (Public Ground) ah kikhopna sung thukimna nei uh hi\nZRO / ZRA sia Lamka sangah Zomi sung buaina (1996-1997) a om lai in, Lamka khawk om Zomite ahung tu in panpuina nei aa tua pan hong thahaat vaial hi.\n2007 kumh ZRA Propaganda Video khat in Kawlngam sang om Tedim mite in hong kihe zaw hiat aa, tulaitak ZRO/ ZRA ii policy tel meal ngawl aa, ZRA in CNF alangpan tu babek asa pawl ki om ahihang, ZRO/ ZRA le CNF sia kizopna zongh om nginge hi.\nLung kim ngol na a tam ta zong a inn Hal sak pai ci te ei dan le Pathian dei na a tu tam ci nop huai sa ing e lawm te aw.


url: =Pentecost Pawipi Ni ~ Fr. Raphael Khuppi :: ZOMI DAILY\nPentecost Pawipi Ni ~ Fr. Raphael Khuppi\nposted on 25 May 2015 at 1:22 pm Lomkholna: Article, Biakna, RaphelKhuppi\nSawltakte tangthu sungah Khasiangtho pen Huih lim tawh hitaleh, lei tawh kibang meikuang lim tawh hitaleh na kigenteh hi. Bang lim banglim tawh ih genteh zongin, theih huai thu leh ciapteh ding thu in tua Khasiangtho in Vangletna nei hi cih thu ahihi. Tua vangletna pen Nungzuipi te aki khel sak vangletna hi a, pau namkim gentheihna leh pau namkim theihtheihna ahi a masa pen leh alian pen kikhelna zong ahihi.\nPasian Khasiangtho tawh kisai pen Jews minam te upna leh laigelhna te ah thuciam lui hun kum tampi lai pek in kimu thei khin hi. Tuni a kisim Salaan la kidawnna ah, “Na Khasiangtho hong sawl lecin leitung in a thak asuak kik ding hi” ci hi. Piancil Laisiangtho sungah zong leitung apiang sak pen Pasian’ Huu or “kha’ ahih lam hong thei sak hi. Jews minam te in ahih leh tua akipiang sak leitung pen athak suak kik ding cih lametna nei uh hi.\nKha Siangtho hong kumsuk ni pen Jew minam te pawipi “SHAVUAT” ni hi a, Greek kam in Pentecost kici in, Paska pawi zawh ni sawmnga ni ahihi. Tua pawipi pen Pasian in Moses tungah “Torah” or “Thukham” apiak ni in zong kiciam teh thei hi. Tua pawini in Pasian in mipite zuih dingin thukham Suangpekpi nih tungah a “Huu” guangin, tua thukham na nunta sak hi. Christian hun Pentecost ah ahileh Khasiangtho amaute lungtang sungah khahkhia in nungta sak hi.\nEtkak theih dingin, Theophany” akici Pasian’ kilahkhiatna pen Sinai mual tungah hitaleh Pentecost pawini Nungzuite kikhopna inn ah hitaleh kimu thei hi. Tua munthupi nih tuak ah, Meikuang kimu thei a, – khat pen sawlbawk kuang hi-in, khat pen Nungzuite tungah akhawl lei tawh kibang meikuang ahihi. Torah cih kammal pen “Hilh” cihna zong hi a, Khasiangtho zong pen a “Hilh” dingin hong pai ahihi. SHAVUAT pen Judaism akici Judah biakna apiankhiat ni or asuahni ahi mah bangin, Pentecost zong pen Christian te suah ni ahihi.\nTuni Misiangtho Paulu in zong Khasiangtho thu limtak in hong kuppih hi. Khasiangtho omlo hileh kua mah in Jesu Topa um theilo ding hi cihi. Tothum Pasian khat ii pianzia zong Paul in hong mu sak hi. Khasiangtho pen thupha nam tuamtuam te luankhiatna, Christu mintawh eiten pawlpi ading nasep tuamtuam ih neih zia, leh tua nasep khempeuh Pasian minthanna dinga ih sepzia te Paul in hong hilh hi. Eite khempeuh Christu sungah Pumpi khat bang ihhih leh Khasiangtho pen eite nuntakna ding leh khut le khe te a kisam sisan a puak “Sihuipi” ahihi.\nTua ahih manin, Pentecost pawini pen ei ading in Pawlpi suahni mawkmawk bek hilo in, Pawlpi sunga om thuzui khempeuh te Tothum Pasian khat sungah pumkhat ih hihna leh tua Tothum te in Pasian cih minkhat bek tawh a kalsuan zia te zong ih phawk ding ni ahihi. Pumpi khat bek tawh kizom vive ih hih zahkhat in, khat le khat kideidanna, ki nenniamna, ki zawngkhalsakna te om lo a, pumpi ading a thupitna akikim ih neih lam ih phawk den ding zong ahihi. Hih thu hangin Paul in a thu khupna ah “Eite Jews ihi a, Greek ihi zong, sila ihi a, silalo ihi zong pumpi khat sungah tuisawpna sang ih hihi” ci hi.\nTua ahih manin, ih kinial thei zel den ahi, – thuzui nautang “laity” te sang Pasian nasem phunggyi, sister, brother te’n Pasian maipha mu zaw… Numeite sang Pasal te manpha zaw…mizawng te sang mihau te’n vaang nei zaw – cih banga kinenniamna te beisak ding hun hita hi. Hih te in Christian lungsim picing hilo hi. Khasiangtho in eite khempeuh Pumpi khat sungah hong gawmkhawm in, eiten zong eitan ciat nasep ih sem hi. Khut ii nasep a sem ih om a, khe ii nasep a sem ih om hi. Mit nasep a sem ih om mah bangin, lungtang nasep a sem zong ih om hi. Ei sepna ciat Pumpi ahi, Christu leh Pawlpi adingin thupi in manpha hi. Raphel Khuppi Ref: Homily of Bishop Ron Stephens\nPrevious: Tulsa: Myanmar World Cup USA 2015 – Final te\nNext: Supna Lianpen! ~ Rev. Fr. Damian Dal\nHongtung ding Kiteelpina leh CRPP


url: =Muh ciil Melbourne – 10 ~ Hau Za Cin :: ZOMI DAILY\nposted on 5 October 2015 at 8:29 am Lomkholna: Article, Hauzacin\nMuh ciil Melbourne – 10\nInn sung ka lut ma un kongbiang ah na kigual diudeu in hong na muak uh a, koh a lengla teng zong ka lut phei daudau uh hi. Ni Dim in hong makaih a, khat khit khat a min uh gen pheiphei in a tawpna ah Sia Hum tawh ka kimu uh hi. Inn sung na tangzai in na nopci mahmah a Zomi sungah mi thupi mahmah leh a min a kimangngilh ngei nawnlo ding Pu Vum Ko Hau maan tuamtuam zong na kisuang zihziah hi. I mi thupite bangzah in manpha in bangzah in it huai uh hiam cih hong phawksak a, ngaihsutna sau sak dandan mahmah a, ka om sung teng uh hunlui ah lungsim khualzin vangvang a, hong lungzuan huai mahmah mawk hi.\nPu Vum Ko Hau pen i theihsa mah bangin Kawlgam suahtak nadingin nakpi takin nasem leh Zomi te i nuntak a noptuam theihna ding leh nuntakna kicing i neihna dingin a hanciam mipil makai khat hi. Japan gal sung khempeuh Zomi te tenna mun teng ah bawlsiatna leh mat leh hen a kithuak lai in mipite hong gum dinga hong hanciam leh a kisam banga kamphen leh makai a sem, galte thudot khat ahi hi. Zomi hong huaina hangin nopmawh a thuak tampi om hi cihte i theihsa hi. Zomi leh Zogam ading bek in semlo in Kawlgam suahtakna dingin zong amah leh Aungsan in 10 Downing Street ah hawh in a vai nunung va sai in, laidal tungah a min uh gelh in “Kawlgam pen Kumpinu khutsung pan inntuanta ding hi” cih laidal hong pua kik uh hi. Tua level tun ding cih pen a baihloh dan a theite in a thupina kitel mahmah ciat hi. Tua i mi thupi khat Ni Dim innsung i lut ciangin a mel muh pah theih dingin na om ahih manin minam itna leh minam khualna cih pen a mite mahmah i it ding ahihna hong lak hi, ciin ka ciamteh hi. Pu Vum Ko Hau leh a innkuan maan, ulian a hih laia a kizepna etlawm nonote, a kipahtawina maan leh ama lungnopna (hobby) gamtat tuamtuam maan i muh ciang a taktak in a mel kimu thei lai in a aw kiza in kam khat beek kiholim thei hileh cih bang kingaihsun a, ama khansung in Zomi upate in “gual tungtuang” a cih taktakte hi mawk ei ka ci bek hi. Maban zop ding hong nusiatte a mualsuah zo zel dingin Topa in Zomi te thupha tawh hong makaihta hen.\nNi Dim lengla dona niangtui sabuai (tea table, coffee table) tungah laibu a sah mahmah vive hongkhat na kiciang viatvuat a, a kisap banga et pahpah theih ding reference leh concordance laibute na himawk hi. Ulian leh mithupite innsung hibang a ngeina hi. Laibu zong Zomi tawh kisai hi in innkuan kim ah a kimu mengmenglo, a kinei zolo laibute hi a thubul ngaihsun mite neih hamtang te ahi hi. Mi nautang innsungah laibu a kikoihte hilo hi. Zomi sungah laibu a deih ngiat khat in mi inn ah ka hawh ciang a laibu neihdan uh pan a innkuan nuntakzia ding uh ka theihna khat om ci hi. Gam tampi a zin khin leh mun tampi, mi tampi mai ah thu a gengen khin leh mihing lungsim a tel mahmah khat in a gen pen ka phawk mahmah hi. Mi thupi i cihte in a thupitna uh a kilatna khat na om hamtang himawk hi. Lasiam i cihte zong a lasiamna uh a tuampi khat na hi a; thugen siamte zong; laisiam i cihte zong tua bang mah. Zomite i sepna lam khat tek beek ah i hanciam a, a siam mahmah i hih sawm ding hong phawksak hi. Lai Siangtho bu a tuamtuam, pau tuamtuam in a kigelhte na nei neunau a, Zomi kua peuh Ni Dim kiangah lengla in Lai Siangtho sim nuam leh a simtheih khat beek om ding cih ka phawk hi. Mipi ading khual, mihing pau tuamtuam i om hang i biak Pasian a nungta khat bek a bia ihihna hong phawksak.\nAnnekna dawhkang (dining table) tungah annek cianga kilawm ding leh i lungsim thaksuak sak ding, i lung hong nuamsak dingin paak san sitset na koih diudeu a, miliante annek na sabuai hipah lian hi. Uliante in ann tampipi nelo in ahi zongin lungnuam takin ann ne hit hiat uh hi cih khawng i muh zel pen hihbanga paak kilawm nono tawh a zem uh dawhkang tungah ann a nek man uh na himawk ding hi. I khuak fresh sak mahmah ding leh i kamlimna a behlap ding na himawk hi. Dawhkang pen puanpak tungah pak kilawmtaka kizem puan tawh khuh in a tungah paak hoihnono kizem a, tua gei ah ann lim nono kilui nek cih mawk pen pakhuan ah annek tawh kibang himawk hi.\nA inn sungah lim mawkmawk kisuanglo in, bangtung khempeuh ah milim a khiatna nei vive ksiuang zihziah a, lim khat i et ciangin thupiang khat a genna hipahpah cih bang hi. Hun manpha phawk huai khat, milian khat a nasep hanga mi tampi in a it mahmahte, a phawk mahmahte na hi uh hi. Lim tampi a kisuang zihziahte ka et kawikawi leh ka lungsim hong lawng mahmah khat pen Carbon Tax tawh kisai Australia gam ah a kizat dan ding, a hoihna a hoihlohna cihte PM Gillard in a genna leh kumpi uliante in a genna uh, mipil scientist te leh nek leh dawn a sukkhak ding dan a genna te uh na kihel hi. Tua pen, Carbon Tax tawh kisai, hun khat laiin ka buaipih mahmah leh thului zong limtak ka gelh ngeina ahih manin a mawkmawk ahihlohna ka tel semsem hi. Kumpi tampi in a buaipih uh, kumpi pawlkhat in a gam sum muhna siasak ding ahih manin ‘hoihlo’ hi cih thei taleh a kitheihmawhbawl uh thu ahi hi. Leitung leh mihing nuntakna a itte adingin carbon tax pen kitheihmawhbawl theih nam hilo hi.\nTu nitak annek ding pen Pa Nang Suan Piang Suante te nupa in Sia Hum vaidawnna ah a kihelte khempeuh nek dingin a sik uh ahi hi. Pa Piang pen hong kigengen leh Murlen ah tawmvei hong teng ngei Pa Kam Suan Khai naupa na hi a, a khualui uh Pimpih hi in, tun bel khuapi ah na kisuanta uh hi. Pa Kam Suan Khai pen ka neu laiin Murlen ah koh inn ah hong om in ka innkuan khat bangin ka ngaihsut uh hi. Kei neulai uh ahih manin khawngma leh suaklu lo khawngin ka pai uh a, aman hong lawhsak in, saman a om ciang sa puakna ah zong hong tawnpih zel in a nung ka zui zel uh hi. Sazuk, Sakhi, Vompi, Ngaltang, Saza, etc tamveipi ka pua khawm kha uh hi. Khatvei vaimim lo gei thangsiah ah saza awk a, singmam dawn ah temta hencip in a dawt leh saza in a ki tawh a temta na pikkhiatsak ziau a, thatlum zolo in inn ah hong ciah a, thau tawh delh in ka pano ten a kaplum uh hi. Hun sawtpi a kikhen ngeisa khat lamet lohpi a ka kimuh uh ciang leitung pen cidam peuh leng i kituah theihlohna ding omlo, leitung neucik hi cih hong phawksak hi. Tun Pa Piang leh a zi Nu Vung in Australia gam hauhna a kuihkhiat zawh zahzah uh amau a hidingin thupha ngah in mun hoih, khua hoih ah Topa in puak hi. Hauhna, nopna, cidamna, sumnu, sumpa te lam in nuamsa dingin zong ka lamen a, ka deihsak hi. “Cimnuai a sa kibak Geltui ah kithuk” cih bang ka phawk mai hi. Mite tungah nahoih sep ding kidam het kei ni; khangluite in, “Khatvei leh sim sing pak, khatvei leh zo sing pak,” na ci uh hi.\nGilvah tak in Pa Piang te hong huan nitak ann limci tak a pai khempeuh in ka ne uh a, Bawngsa leh Aksa, Voksa leh anteh limci nono nek ziahziah pen Australia pai a nopna hi a, hampha ka kisakna uh khang semsem hi.\nZomi Doctorate thak Rev. Dr. Thang Hum tawh kimu: US pan hong pai Sia Hum vaidawnna ahih manin tuni Ni Dim te kiang hawh ding pen ka ngaklah khin uh hi. Ka tun uh ciang kimu pah in, amah tawh annkuang umkhawm, tomvei holim khawm kha thei ka hih manin hampha ka kisa hi. Zomi Pasian nasem khat leitung gam thupi pen pan gam thupi dang khat mah ah a mipihte kiangah Lungdamna Thu pulak ding leh Kha lam nuntakna ah annvak dingin hong pai vingveng cih pen thupi ka sa ngiat hi. Kiphatsakna hilo in thupha hanga lungdam man ahi hi. Kum 100 val paisa hun ah khuavak hong kipuak ciuciau pen na sang in na kem in, mitsak lo in tua khuavak kipiasawn zel ihih manin hih nite a mu ihi cih ka ngaihsun hi; Siapa kiangah bel ka gen kei hi.\nSiapa pen tunai diak in Ph.D. ngah ahi hi. Ahi zongin kiniamkhiat hit hiat in, migi mahmah a, kiphatsakna lungsim cih bang neilo hi. “Na degree ngah thu hong kitangko ziahziah kei si e?” ciin ka dot leh, “Mi ngahloh lah hilo a, uangtaka tangko luat zong kisam kasa kei mai uh hi,” ci hi. Mi thupite lungsim pen thuk theih semsem leng a ciil in a maingap huai phial hangin na ciim mahmah, na zahtakhuai mahmah uh hi. Amau leh amau thupi, nasia ciin kipulaklak kullo ahi hi. Mite in a gamtat, a luhek, a kammalte pan tel lel uh hi. Unau sanggam khat, beh leh phung kinaih mana ka phat hilo in ahihna a gen ka hizaw hi. A lawhcinna thupi hangin amah leh a innkuanpihte ka lungdampih uh hi.\nMinam pau a theihlohte kiangah Lungdamna Thu gen in a nupa un na asep uh kamphen a kisap hunte ah haksatna om thei zel cih a gen ciang ei kiang hong pai masate nuntakzia ding khawng hong ngaihsun sak hi. Amau zong a nasepna mite pau a sin sawm thu uh leh a hanciamna te uh a gen ciang thupi ka sa a, mihing in hitheilo ding i cihte piangsakpa tawh pangkhawm peuh leng piangtheilua hi cih hong musak hi. Zomi te pen lungsim thupi mahmah a neite hi hang ka ci hi. Tua bang thupha zong a mawk neih ihih ding ka um kei a, hong pia, hong guan, hong neisak khat om hiding cih ka um ngam hi. Pan peuh leng kizom zo a, zom peuh leng kimualsuah hamtang hi. Muh theihloh a hong makaihpa khut vanglian kasa hi.\nNitak thunget kikhop: Nitak ann gilvah takin a kinek khit ciangin Ni Dim in mipi hong kaikhawm in khat khat in mel kilahna leh kimeltheihna hun hong nei a, Sia Lian in thunget kikhop hong makaih suak hi. Sia Hum in tomcing takin mipite hong hanthawn a, mai ni thum sung thusinna leh Kha lam annvakna ah kalsuanzia ding hong pulak a, kilawp khol in, kingaklah mahmah hi. Ni Dim in “Zo Suanh Khang Tangthu” pan a photo copy hong hawm in Suantak leh Suante leh Zamang leh Dopmul cihte khangthu limci takin hong gen a, Suante pen Suantak tawh unau hilo zaw in khang thumna hisuk zaw ahihna hong lak hi. Unau sungah a naupang pen dana ka theih pen ana hilo cih ka phawk hi.\nKei zong thugenna tomno hong pia uh a, ka lungdamna leh hih bang hun manpha sungah i kimuh theih hampha ka kisakna thute ka gen hi. Zomi te pen koikoi ah om leng kinungta hi. Gam thupi tungte zong nungta zo, gam haksa ah zong kinungta zo, kithuakzo veve, mun koi peuh ah a hanciam nuam minam hi hang cih ka gen hi. Hamphatna tampi a ngah thei dingin i om leh tampi ngahsawm ding, nasep hahkat ding, thanuam ding. Mi adingin thupha i hih theih leh i thupha imciplo in pia khia ding, hawmkhia ding hi hang. Gam lianzaw leh khangto zaw ah i om leh lungsim zong lianzaw sak, khangto zaw in nuntak sawm pah ding. Mite khekhap delhlo dingin mi tawh kikal kim in kiton ding, i makhelh zawh leh mite mai ah taai ding, mite tung-et, mite delh hiding hanciam ding….\nHun nuam tak kizo hi. Holim nuam lai mahmah tase leh zan hong sawt deuhdeuh a, inn kigamla pipi, nai 1 val sung mawtaw tawh taina pan hong pai khawng zong om ahih manin zan 11:00 pawl in ka kikhen uh hi. Ka ciah ding uh ciangin Ni Dim in ka lawmnu Cingpi paak pia hi. Mi thupite a kideihsak uh ciang lungnuam takin kiciahsak uh hi. Ki itna hi a, kingaihna hi in, kideihsakna ahi hi. Ka pi in a nuntaklai, “Ni khat hausa sem” “Ni khat sakhi thau” acih bangin tuni pen mipi banga hong kibawl ni hi ciin ka ciamteh a, hampha ka kisa hi. Ni Dim in ama khawi ngiat pak san zihziah hong piak pen a manphatna, value and meaning, ka suut zo kei hi.\nTopa in Ni Dim zong cidamna thupha hong piaksak henla, masuan mazap ah gualzawhna leh daupaina tangin khansau in a nuntakna nuamsa, lungnuamtak in hong zangsakta hen. Pa Kim zong cidamna thupha hong piaksak in, nasep maban zom thei dingin a thahatna hong bucing kikkik tahen. Tu nitaka kikholhpih, thungetpih khempeuh leh US pek pan van leh lei a bawlpa ading nasem Sia Hum tawh hun zatna khempeuh mangngilh om thei nawnlo ding hi.\nHih bang hunphate cik ciang a kimukik zen tam maw…..\nPrevious: Sinlai Va Bang Hong Phawng\nNext: Ka muhpak US Gamthu pawlkhat (16) ~ Awn Za Pau\nKisiknalo tawh mawhna maitheilo ~ Suangh Dal\nPawlpi bangzah? Hausa bangzah?


url: =Gualzawh nading in akisam lungsim puakzia ~ CS Dal :: ZOMI DAILY\nposted on 25 October 2018 at 7:58 pm Lomkholna: Article, CSDal\nLeitung ah apil asiam khempeuh gualzo in lawhcing khin gai lo uhhi. A khuasuak zolo mipil misiam zong tampi tak om hi. Tua mah bang in apil asiam pen a hih loh hang gualtung a tuang zong tampi tak om veve hi.\nGualzo ding, lawhcing ding cih ciang in mi lian, mi thupi, mi minthang suak ding cihna hi pah lo hi. Sepna khat peuh ah atawp dong sem zo ding, masuan khat peuh matut zo ding, vaikhat peuh zosiang ding cih na a hihi.\nTua a hih leh sepna khat peuh ah gualzawh na ding, maban khat peuh ah matut zawhna ding bang kisam pen hiam?\nDr Carol Dweck in sepna khat peuh ah gualzawh na ding, matut na ding in lungsim puakzia thupi pen hi ci hi. A mah pen lungsim khangtoh na lam sinna (development psychology) ah a madawk a minthang mahmah khat a hihi. Stanford, Columbia leh Harvard sanginn pi te ah professor a sem ngei khat hi.\nA ma muhkhiat na ah lungsim puakzia tungtawn in gualzo ding maw, guallel ding cih ki gen thei hi ci hi. Lungsim puakzia a dik nak leh apil pen, asiam pen te hih loh hang in nasep na leh masuan khat peuh ah lawhcing na ki ngah thei hi. Lungsim puakzia a dik kei leh apil pen asiam pen te zong khuasuak zolo thei uhhi.\nLungsim puakzia nam nih\nLeitung ah mihing te lungsim puakzia nam tuamtuam om mah ta se leh, a bulpi in nam nih in kikhen thei hi.\nPawlkhat te in pilna siamna cih pen Pasian in a tuam vilvel in hong piak hi a, sintheih leitheih hilo in pianpih talen hi ci in upna nei uhhi. Tua bang mite pen Tualsuak lungsim (fixed mindset) a nei te kici hi. Genteh na in, laipil laisiam te, music siam te, tuukpeng suihsiam te, limsuaih siam te cih pen a tualsiam ngiat, a tuamdang ngiat hi ci in upna nei uhhi.\nA dang pawlkhat te in a pilsa, a siamsa in kisuak lo hi. Pilna siamna cih pen hanciam in sin leng a kingah thei, a kisiam thei thu hi ci in upna nei uhhi. Hi bang mite pen Akhangto lungsim (growth mindset) nei te kici hi.\nTualsuak lungsim maw, akhangto lungsim maw?\nEi leh ei mahmah zong Tualsuak lungsim maw, Akhangto lungsim koi nei zaw cih a kician in kitel khin lo hi hang. Na tel nop leh na hamsat hun, vaipi khat peuh sem ding in na kipat hun ngaihsun kik in. Tua bang hunte ah Tualsuak lungsim nei te pen lung himawh baih leh patau baih zaw deuh uhhi ci hi. “Mite bang in pilna siamna lah nei lo; thahat na lah kicing lo; hoihna lah nei lo; hauhna lah nei lo” ka semzo mawk tam maw cih bang in ngaihsun masa thei uhhi. Tua ziak in, hamsat na leh lungkiat na a tuak uh ciang; sepna khat peuh ah a tangtung zawh loh ciang, “ka pilna in ban lo/ tuk lo hi” ci in, lungkia in hanciam nuam nawnlo uh a hih man in, a gualzawh zah ding in gualzo zolo uhhi.\nTua ban ah Tualsuak lungsim a nei ten a mau dinmun leh midang te dinmun tehkak phadeuh uh a hih man in, lungkim na sang in lungneu na leh thanem na cih te zong hau zaw deuh uhhi.\nAkhangto lungsim a nei te pen vaikhat peuh a sep ding ciang, pilna siamna a kicing in a nei kei ta phial zong un, thum masa lo in sep ngamna (hangsan na) lungsim nei uhhi. A gual lelh ding (failure) zong lau lo; khialhna a bawl khak ding zong kihta lo uhhi. Ka khial kha tam maw, a hoih kei kha tam cici lo zaw in, a theih huai a kisam thute sin pah uhhi. Hanciam na leh thalawp na tawh hongsem pah uhhi. Tua ziak in lungkiat hun, thanem hun leh hamsat hun a tuak uh ciang in zong thuaksiam zaw deuh pah uhhi. Lungsim cidam in thuakzawh na (resilience) hau uh a hih man in, tam veipi a puuk/tuuk uh hang in a tawpna ah gualzawhna hong ngah thei uhhi.\nGamhau gamlian a om mangkang te in Akhangto lungsim puakzia neih ding pen thupi sa mahmah uhhi. Tua ziak in a naupang te un ‘‘akhangto lungsim’ a neih theih na ding in lai sinna sanginn te bek ah hi lo, innkuan sung mahmah pan in a neu tung a kipan in pantah uhhi.\nAkhangto lungsim puakzia neih nang naupang te pattah zia ding\nMipil tampi tak te muhkhiat na ah lungsim puakzia pen upmawh sang in kikhel baih mahmah zaw hi ci uhhi. Naupang te in Akhangto lungsim a neih theih na ding in nu leh pa te, lai hilh sia te leh thu hilh sia te in a sep theih ding tampi tak om hi.\n1) Ngimna sang/lian pipi neisak ding\nNgimna leh lam-et na a niam ciang in hanciam na, thalawp na zong tawm zaw pah thei hi. Tua a hih man in, na ta ten a ngah zo kei phial ding zong in, ngimna sang pipi a neih theih nang hanthawn in. Ahi zong hanciam na leh thuakzawh na a kisap lam zong phawksak in.\nGenteh na in tuukpeng suih a siam hetloh hang, “hanciam in nisim sin den” peuh le cin ni khat ni ciang a siampen suakzo ding hi teh cih bang in thapia in. Tua in ama a ding in thalawp na leh hanciam nopna te khangsak ding hi. A suakzo het kei takpi phial zong in a hanciam na tungtawn in a hoih ciang khat hong tung zo thei ding hi. Mangkang ten ‘self-fulfilling prophecy’ ci in nuihciam tonglel te zong taksa suak thei takpi hi. Kampau in a khap tawn hi. A hoih in na kampau leh a hoih ki ngah takpi thei a, a sia in na pau leh a sia ki ngah thei hi cih na hi.\n2) Phatsiam ding zong kisam hi\nLeitung ah phatna a ngaidam lo kua mah omlo hi. Tuaziak in phatna pen naupang te lungsim puahphat na ding in a muibuun penpen galhiam khat a hihi. Banghang hiam cih leh naupang te pen phatna a ngaidam mahmah te hi. A phadeuh in nu le pa te phat ding, sia/ siama te phat ding pen ut mahmah uhhi.\nAhi zong in phat dan siam kei leng a dik ding sang in siatna zong piangsak thei hi. Ei Zomi te ngeina ah naupang khat peuh i phat ciang in, tangval mah si, nungak mah si, pilmah si, siammah si cih ciang bek in kiphat thei hi. Tua in hoih khin lo hi.\nPhatna na piak sim in, banghang in phatna pia na hiam cih theih sak ding thupi mahmah hi. Tua hi leh naupang ten mailam ah phat ding a ut ciang in, bang sem ding, koi ci bang in gamta ding cih thei pah uhhi. Na phat ciang in zong, a pilna a siamna (result) te na phat sang in a hanciam na te, asep abawl zia te (process), a ngaihsut zia (idea) te phat ding thupi zaw lai hi. Tua in nasep hanciam nopna lungsim leh thu ngaihsut siamna ding a guanguan na hihi.\nGenteh na in gualzawh na khat peuh angah leh, “pilsi cia, siamsi cia” na cih sang in, “na hanciam na mahmah thupi sa ing”, “na cihtak na, na kuhkal na mahmah hong pakta ing”, “nasep dan/ na thu ngaihsut zia mahmah thupi sa lua ing” ci zaw in.\nTua mah bang in a gual-lelh hun ciang in zong thapiak theih ding kisam hi. Genteh na in tai kidem na ah, a tawpna a ngah phial zong in, “lungkia lo in a tawp (finishing line) dong na tai tantan mahmah angtang lua ing”, cih bang in ki phat thei hi.\nHibang dan in phatna na piakciang in mailam ah hamsat na (failure/ difficulty) a tuak uh ciang in, lungkiat loh na ding leh thuakzawh na a kisap lam a phawksak na hihi. Hanciam na om lo, thuakzawh na om lo in, gualzawh na omlo hi cih lungsim a guanguan na hihi. Mailam ah bangbang a tuak zong in semzo ding cih lungsim nei pah ding uhhi.\nTua hi lo in, pilsi cia, siamsi cia in ci in na phat ciang in apil takpi, asiam takpi kisa kha thei uh a, amau sang apil zaw, asiam zaw khat tawh a kituak ciang, haksak na khatpeuh tawh a tuak khak uh ciang, hanciam ding sang in thanem in lungkia thei zaw uhhi.\n3) Mi minthang te tangthu tawh hanthawn in\nLeitung ah hamsat na tuak kha lo, lungkiat na tuak kha lo in a minthang, a gualzo kuamah omlo hi. Tua a hih ciang in a minthang te tangthu pen hanthot na in ki lim zat mahmah hi. A minthang lak pan in, na tate in kua deih pen hiam cih theih sawm in. A lungkiat hun leh hamsat na a tuak hun ciang in, tua a minthang te nuntak na tangthu te hanthot na in zang in, gen zel in. Genteh na in Lai siangtho sung ah mi siangtho nungzui pi Paul pen Pasian thu-um nungzui a suahma in thu-um mite a that, a bawlsia sia mi khat ahih lam cih bang ahi zong; US President Abraham Lincoln tangthu cih te ahi zong; Scientist Stephen Hawking tangthu cih te ahi zong; Sengam ah mihau a minthang Alibaba company nei pa Jack Ma tangthu cih te ahi zong zat theih ding in hoih mahmah hi.\nKimawl na lam ahi zong, lai sinna na lam ahi zong, sumbawl na lam ahi zong, kumpi nasep na lam ahi zong, Pasian nasep na lam ahi zong genteh na ding in zat theih ding tampi tak om hi.\n4) Khialhna te ah mawhsak kei in\nKhialhna khat peuh a bawlkhak ciang in tai gawp in mawhsak pahpah le cin mailam ah a khialhkhak ding lau na tawh bangmah hong semngam nawn lo thei ding uhhi. Na thu hilhna te zui nuam lo in, khialh na khat peuh hong bawl in nat leh sat a thuak kha phial zong in, mawhsak na kammal zat khak loh ding hanciam in. Nang gen kul loh in amau leh amau zong na kisuang khin mahmah ding uhhi. Kawlten liamma tung ah ci sawhbeh nawn ken ci uhhi.\nLeitung ah a khial ngeilo kua mah omlo a hih lam phawk tawntung in. A phadeuh in naupang te in khialhna a bawl ding pen a ngeina mahhi. Khialhna a om ciang bek in khantoh na om thei pan hi. A khilhna te phat in, thapia zaw in. Genteh na in, temta zanglo ding cih na genkhit ciang temta hong zang teitei in hong ki-at kha in a khut hong liam ciang, “ka thu nong man loh na thuak pah na”, ci in na mawhsak sang in, itna tawh a liamma tuam sak in la, mailam ah temta a zatciang a kidop siam ding a thupit lam gen pih zaw in.\nNaupang te pen hun piak ding kisam mahmah hi. Leitung ah mihing khat a khantoh theih na ding, a lungsim picing na ding in khialhna, gual-lelhna, hamsat te tuak khak ding zong kisam hi. Tua te tungtawn in leitung nuntak zia ahoih lam a sinkhiat theih ding thupi hi. Tua in a khan tawntung in zuisuak ding hi. Taina/ mawhsak na in launa leh maizum na suaksak a, tomkal sung thumang na piang sak bek hi. Sau vei lo hi.\n5) Lunglau loh nang hanthawn in\nMihing te khuak pen nisim hunsim in a thakthak a sin den hi a, theihsa sang in theihnai loh thu tamzaw hi. Genteh na in muh ngei loh na khua dang, gam dang khat peuh i pai ciang, theih ngei loh mipawl te tawh i om khop ciang, nasep thak khat peuh i lut ciang, lai sinna te ah laihuan hun hong tung ciang, ki lungtau (nervous) thei tek hi.\nLung patauh pen a ngeina hi a, mikim in a kinei tek hi. Tua bang hun ciang in, “a hoih pen ding in nasiam tawp in hong sem in, a piang bangbang tawh lungkim ding hi ung” cih bang, gen theih ding ki lawm hi. Khamuan nang, lungmuan nang thapia in cih nopna hi.\n6) A khangual te tawh tehkak ngei kei in\nSepna khat peuh ah gualzawh na i ngah zawh loh ciang in khat veivei nu le pa, sia le siama te in, “lawm lawm aw, na lawmdang ten bawl thei uh, siam thei uh, ngah zo uh, nang bang a ci pha deuh” a hi zong, “midang te khangto mahmah eimi te lah kiam suk tektek” cih bang in midang te tawh hong ki tehkak thei zel hi. Hong deihsak man leh hanciam ding a deih man uh hi mah tase leh, midang te tawh tehkak na pen a hoih hi lo hi. A lungsim uh nawngkai (pressure) sak zaw thei hi.\nMihing te pumpi khantoh zia pen khat leh khat ki bang kim khin lo hi. U nau a kipeeng te na leng zong ki bang khin lo ding uhhi. Tua a hih ciang in lungsim khantoh zia zong ki lamdang a, a tei baih deih, a siam baih deuh a om ding a ngeina mah hi. Lungneu na ding leh lungkiat na dingin, cikmah hun in midang te tawh tehkak ngei kei in.\nLeitung ah a pil deuh, a siam deuh cih pen a om mah hi. Tua ziak in leitung ah a minthang deuh, a gualzo deuh, a hau deuh, a siam deuh zong om pahhi. Ahi zong hanciam na leh thuakzawh na a omloh man in a khuasuak zolo mipil misiam tampi tak zong leitung ah omhi. Tua hi a, mite zah in pilna siamna i neih loh hang, lungsim puakzia a pha neih ding thupi hi. Gual-lelh hun, hamsat hun, lungkiat hun te ah puk lo in, tho kik tantan ding, thuak taitai ding, hanciam tangtang ding, kuhkal takin sem teitei ding – tua hi peuh leh ngimna leh sepna te ah nikhat ni teitei ciang gualzawh na ngah ding cih pen lamet na tam mahmah hi. (C.S Dal – Zo ngeina Khuado Pawi 2018, Zomi Innkuan UK ah thu genna sungpan)\nEtkak ding leh simbeh theihding laibu pawlkhat, Manglai tawh asim nuam ten anuai a mun te pan in a kicing zaw in kisim thei hi.\nPrevious: Asia Pacific Summit of Refugee Meeting nuamtak kizo\nNext: Lorry mawtawpi ahawlkisin naupangno khatin palik mawtaw 2 phutsiatsak


url: =Khangthak Zomi te khualzinna ah Phawkdingthu :: ZOMI DAILY\nposted on 26 October 2015 at 7:19 am Lomkholna: Article, Theihhuai\n(Things to remember in Migration of present Zomi) Ei Zomi te sung ah hunkhatkhit hunkhat, ih nasep/lunglutna (interest) te hong ki khelkhel hici in kamu hi. Ih pianna gamah ann kikhamlo a hih manin, a hunhun in mundang, khuadang ah khangtohna/ lonona zong ding in ki kuankhia hi (migration).\nA beisa kum (30-40) pawl a khangno a zinkhia a tamzawte in kawlgam vaigam ah galkaptum in khuatuamtuam ah zi leh ta hongnei uh hi. A hangin, galkap tumtheihnang, I ci damnak leh, sum leh pai/ laitansang kisam khollo hi. Lo khawh na (sing tang nun tak na) tawh a tate Yangon, Mandalay cih khua pi te a University te ah sang a kah sakzo kitawm mahmah hi. (Product of Chin State = Soliders). Tua a hihman in, tuahun a ih ma kai a tamzaw te zong galkap officer te mah honghipah hi.\nA bei sa kum (20-30) kim pawl ciang in, sum bawl a khualzin hongthang leuleu hi.\nTuma kum (10-20) kim a kipan, Biakna lam khanlawhna tawh kizui in Pawlpi tuamtuam hongtam semsem a, Laisiangtho sang kahdingpen hong popular mahmah leuleu hi. (Product of Chin State = Pastors).\nTuhun ciangin ei Zomi te zong Pasian hong hehpihna tawh Leitung mun tuamtuam ah I kizel pianpian ta hi. Khua pi pawlkhat bang ah, a za lom lom in ki teng ta hi. A bei sa hun in ei Zomi lak pan vai tuam tuam (Pilna sin,Embassy ah nasem, Conference/meeting kah etc.) tawh gam dang ah a pai neng neng I om hi. Tu hun ciang in, gam dang pai a tam zaw (>95%, ka up mawh na) pen ih Nuntak na a hak sat luat man in (vanlam, leilam, tuilam tawn in) ih pian na gam leh lei, ih innkuan leh ih mipih teng nusia in phut theih bang bang ki phu a, gam dang a ki pai a hi hi.\nIh theih sa mah bang in Ih omna/pai na gam khem peuh pen ih Kawlgam sang in a na khang to zaw na hi pah hi (a tawm pen in, Ih gam sang sum zon na baih zaw). Inn pan ih kuan khiat cil in gam dang ah va teng suak ning cih khen sat na tawh a pai mi om/tam lua ding in ka um kei hi. A hih hang theih loh kaal in hun hong bei han han in, ih omna mun tek ah ki ngei na seh/nuam kisa (settle) nuam pian ta hi.\nA Innkuan bup a teng zo te(tun khit ciang innkuan pih nei te) bang in, ta te mai lam ding khual na tawh ten suak ding a a khen sat vi ve hi ding in ka um hi. Hih bang a ih tun theih man in zong, inn lam a ih nu siat ih innkuan , pawlpi leh ih khua ih tui in zong a tawm leh a tam in hong nop tuam pih uh a hih man in lungdam huai hi.\nTu hunk hang thak Zomi te zin na (migration) pen a hi ding thu mah a hi hi. Ih thuak khak hat sat na tawh ki tuak in, a ki zin khia hak cih zawk ding hi. Ei Zomi te a pan tawm hi hetlo hi hang. Tu ma kum za val peek pan UK, Europe leh gam tuam tuam pan mi tam pi te in gen theih hak sat na tuam tuam hang in a nuam zaw gam (Gtn: USA, Canada) ten a na zuan uh in tu in innteek na suak ta uh hi. Tun mi khe khap a zui ding a, a ki pan te hi ta hi hang.\nIh Pu ih Pa khang a ki pan ih khua leh ih tui nusia a, a ki zin kawi kawi na teng sung pan, tu hun in a gam la pen mun ah a ki zin hi ta hi (Kha pi tung kah lai ding I hih kei leh hi sang a gam la zaw ih zin nang om nawn lo hi). Hih bang a ih ki theh thangna teng sung pan in ih tun tun na gam tek ah, mi khua suak, mi lawh cing (successful, fruitful) ih suah nang in ih neih sa ih hun, pilna, thatang khem peuh (resources) ih zat siam mah mah ding hong kul ta hi. Tua bang in ih zat siam kei leh i tun na mun mun ah a niam pen din mun (na sep hak sa, tha man tawm ngah pen) pan ki suak ta baih lo ding hi.\nTua a hih man in gam dang ah a tung sa sanggam ta ding in a nuai a, ka ngaih sut khak thu te hong pulak nuam hi.\nStep 1: Ih tun cil a hih man in, inn lam a ih nusiat, ei hong muang /ngak a om ih inn kuan pih te nek tawm ding vai hawm sak hong kul ma sa kha ding hi. Tua a hih man in Sep theih peuh peuh sem in bang tan hiam khat ih huh ma sak ding ki sam hi. Tua bang ih Sep kawm in ih om na gam I ngei na leh pau leh ham zong ih tel/siam nang han ciam kul ding hi.\nStep 2: Ih nu siat te neek tawm ding ih muh zawh ciang mai lam ah a taang zai zaw in na ih sep zawh nang leh a khang to sem sem ih ki sap na (growing needs) te ih sik zawh nang in thu ih ngaih sut mah mah ding hong kul ta hi.Step 1 na ih zawh khit ciang in, ih utna/main gap na tawh ki tuak in a nuai a thu 2 sung pan khat zaw zaw tel ding in hoih ka sa hi.\n(a) Nasep dingbek a lungtung tading: Kei muh na ah khan tawn in, ih na sep ma sak pen (survival job) sep sang in ei ma ai tuam na sep (private business) khat peuh peuh, Gtn: Ann sai tuam tuam, Grocery store, Private Cleaning, Laundry service,…, cih bang ih sep kei leh ki khang to zo lo ding hi.\n(b) Pilna/Siamna a sinnuam tading: Ei ma ai tuam na sep sep ding ih uk kei leh pilna zong in sang hoih tak ih kah ding thu pi ka sa hi. Pilna/Siamna nei lo pi in kha sum hoih ki sang ngei lo ding cih ih theih sa tek hi. A diak in gam khang to te ah a tung sa te in deih na lungsim lian ih neih nak leh ih sin nop peuh peuh a ki sin thei/zo ding in ka mu hi. Lung kia lo tak leh han ciam tak in ih zop suak nak leh zawh lah ding khat zong om lo ding hi.\nIh tun tun na mun tek pan tawm vei sung in a lawh cing, mi a bang thupha ngah Zomi te suak in, ih nu siat ih mipih te a dom sang zo te ih suah zawh nang Topa’n thupha hong pia ciat ta hen! Dr. Thangboi\nPrevious: Pianpih Pau tawh Pasian Biak\nNext: Ka muhpak US Gamthu pawlkhat (29) ~ Awn Za Pau\nTulaai Leitung Thuthang Tuamtuam Updates September 17, 2015\nNLD in kumkhat sung in mipi’ lametna apia zohiam? ~ Cin Lian Khai\nTeek-le-Mo ~ Khat Thang\nRefugee leh Migrant kilamdanna bang hiam?\nVondeih Kep Ding – 19 (Pau Khan Kap)


url: =Home Report ~ Lian Tuang :: ZOMI DAILY\nHome Report ~ Lian Tuang\nposted on 16 October 2017 at 8:32 am Lomkholna: Liantuang, News\nSangsiate in sangnaupangte khantoh theihna ding deihna tawh kha khat khatvei cih bangin a hunhun in naupangte thanemna thahatna le a gamtatzia thute nu le pate kiangah thu puak den uh hi. Tua pen Home report I ci hi.\nSiate leh nu le pate kikop in naupangte pil nading siam nading khantoh nading gel khop theih ding deihna ahi dingin ka lamen hi.\nTua Home report amuh ciangin nu le pate gamtatzia khat le khat kibanglo hi.\n1 ) Atate hangin a kipak mahmah om hi.\n2 ) Banghang hizah in hai lawmlawm na hiam ci in a tate a taigawp zong om hi.\n3 ) Report at na siate thuman kei ci in siate amawhsak zong om hi.\n4 ) Hih zah a na hai lawmlawm pen na siate gina lo lua hi ding hi a ci zong om hi.\n5 ) Report hoih in hoih takei leh bangmah a pau se lo zong om hi.\n6 ) Mailam ah kipuahphat mahmah kul in teh a ci zong om hi.\n7 ) Siate tawh kimu in hoih tak I hanciam mahmah kul in teh a ci zong om hi, cih bangin nam tuamtuam in khat le khat kibang hetlo hi.\nReport a tun ni a thupiang pen hih sang zong tamzaw lai ding hi.\nTedim Tonzang Cikha survey\nNungdeuh sungin Tedim Tonzang Cikha huamsung survey vai khat tawh kigamlum pianpian hi. Kilunglut tek cihna ahih manin hoih ka sa mahmah hi.\nTua survey sungah mipite nisim nuntakzia thukhenmangte thukhen zia, thuneite gamtatzia, hausa upate le mipi kizopzia, thukhunbawlte nasepzia cih bangin phungpi nam 4 siksan in dotna nam 40 val kihel hi.\nTua dotna te sungah nungdeuh a kilimgen thuno khat tawm en kik pak leng.\nMP te in Hluttaw innpi sungah bangsem hiam cih a theilo pen mipi 81 %pha cih ahi hi.\nHih tungtawnin ngaihsutna muhna tuamtuam kigen ciat hi. Ahuampi in gen ni cileng MP te tawh kisai mipite thutheihna niam mahmah hi cih thu hi ziau hi. Hih hangin thuneite le MP teng bek Direct a mawhsak theih taktak ding pen ong hi khin thei samlo kha ding hi. Thutuamtuam latuamtuam ban ah miipite I kisapna zongom veve kha ding hi.\nMipite thutheihna tualniamna ahang nam khat ( kipawlna khat, party khat, mi pawlkhat ) bek hi loin nam tampi akigawmna hi zaw ding hi.\nTua ahih manin hih dotna dawnna Data te hangin khat le khat I kimawhsak sangin mailam ah koi cileng gamvai mipite thutheihna khangto thei ding hiam cih kikup diamdiam huai mahmah zaw ka sa hi.\nHih survey pen sang saite home report bang ahih lian loh hangin zang theileng mipi ading phattuamna nengno khat om teitei dingin ka lamen hi. Ahi zongin I thusim nop keileh zong eima thu hi lel a ahi ding mah ahi hi.\nHih survey laibu pen tam kibawl zo loin thuneite, kipawlna tuamtuam makaite, biakna makaite, MP te le hih dan vaite alunglut mi pawl khat bek in kingah zo pan hi.\n(Hih survey pen British Council Myanma nasemte le Kumpilam, NGO, INGO (UNICEF, UNDP) te ading Research, survey tuamtuam abawl GDI te in zong survey kician khat in ong ciaptehsak uh hi.) Lian Tuang\nPrevious: Somalia gamsung Truck Bomb puakkhapna hangin asi mi 231 pha, 275 liam\nNext: Myanmar, Naypyidaw Airport ah thau pawlkhat kiman\nLungdambawl Thu laigil – 12 ~ Khaibawi\nTedim han tuahvaiding kikupna kineiding\nMeileng sungah Durian puatheilo ahih manin, Station ah khehkham in nesukpah\n“Asylum-seeker Card” leh “Refugee Card” ih cihcihte bang kilamdang?


url: =Dongtuak Huhna Piate Mel Muh Nuam ~ Hau Za Cin :: ZOMI DAILY\nDongtuak Huhna Piate Mel Muh Nuam ~ Hau Za Cin\nposted on 23 August 2015 at 8:05 pm Lomkholna: Article, Hauzacin\nDongtuak Huhna Piate Mel Muh Nuam\nZogam leh Kawlgam ah tuikhanna hanga dongtuak Zomite thu leh la in internet sung khempeuh luah in dim zihziah a, tuahsiatna tuakte inn leh lo, amau mel mahmah zong kisuaksak zihziah hi. Tua banga lim leh maan tuamtuam a kisuaksak zihziah lak pan in dongtuakte huhna piate maan zong hong kisuaksak zihziah hi. Huhna piate mel ka muh sim in ka lungsim ah lungdamna siktui hong phul in ka nehno thei phialphial hi. Huhna pia theite a hampha hi a, piaknopna lungsim a neite mi hampha leh mi enhuai penpente hi ciin ka ngaihsun hi. Neih leh lam kicin mana piak ding hileh Zomi sungah dongtuakte huhna pia zo ding mi tampi ki om khollo maithei hi. Ahi zongin lungsim tawng pana hong pai itna tawh hong semkhia, khut tawh piakkhiatna ah Zomi te nasia takin kalsuan ihih manin thupi kasa hi.\nLamka pan dongtuakte adingin lasak pawi kibawl cih khawng ka zak ciang in ka lungsim ah thu tampi hong kilang hi. Zogam tuahsiatna thuak Zomite pen a tamzaw cikmah in Lamka khua mite in a muh ngei ding uh ka um kei hi. Zosuan Tuailai Khawmpi ma a Manglai Hilh dinga hong paite in Zogam hong mu kha bek ding uh a, adangte in hong mu ngei in ka um kei hi. Ahi zongin mi khat, sa khat, suan khat, beh leh phung kikhat, pianna laigui zom hi hang cih pen gengen kullo in mi khempeuh in a theihsa ahi hi. Tuate hang mah in cikmah a kimu ngeilo, kithei ngeilo, kikhawl ngeilo leh kithuza ngeilote zong innkuan khat bang, veng leh pam bangin kihuh in kithuakpih liailiai in tuahsiatna ah dingkhawm, kidomto liailiai ihih manin nakpi takin lungdam huai ka sa a, ka lungdam takpi hi. Topa in cik ciangin sak leh khanga om Zomi te hong gawm in Thukizakna khat zingsang sima sim ciat thei dingin hong kisiam tam ka cici hi. Zogam hong paal ciangin Zawngtah nangawn a kung ah kikah nawnlo dinga, Helicopter tawh kilo in, gatam leh vaimim zong leitungah a lim penpen in kihuanta ding hi cihte hong tangtunni ding kingaklah semsem hi.\nZogam dongtuak huhna pia leitung kiuli panin hong kibehlap in a theikha, a za kha khempeuh in a huhlo, a thuakpihlo, a huhlo ding utlo in kikalsuan ciat hi. Hih banga i kiphawk limliam ciangin mihingte hong bawlpa in minam khat in hong bawl ahih lam i phawk semsem hi. A huhte mel muh nuam a, a piate khut etlawm a, a semte a gimte zahtakhuai uh hi. I septheihna ciat ah, i pan theihna khempeuh ah pang in i mipih i sapih vive ahih manin kuamah pataulo in i kikoih ding hi.\nKhuabup a tuahsiatna tuakte huhna, domna, inn leh lo kisiate dinpihna, nek ding dawn ding nei paklote tawh ankuang umkhawmna, silh leh teen khat zong huai manlo a taikhiate puantuamna cihte khempeuh hong semtheisak Pasian bekmah ahi hi. A mun ah omte in gim leh tawl gen hetlo in kuankhia uh a, sum leh pai zong theite in it hetlo in i piakkhiat ciangin a kidingkhiazo ahi hi. Tua bang dinga Topa gelna omsa hi ding cih ka um hi. A tuakte in zong ‘Ka Zomipihte tawh om ka hih manin bangmah ka kisam kei ding hi’ cih lungsim tawh pataulo, lungkialo, thanemlo in ding dinguh hi cih ka um hi. Tua mah zong hih laisim khempeuh leh a huhtheite in i sep ding ahi hi.\nTalent tuamtuam i neihtek mah bangin i septheihna a tuamtek ahih manin eima septheihna mun ciat ah thasan in lunghiang hetlo in sem khawm den ding hi hang. Topa muangin sem peuh leng Amah in Zogam leh Zomi a gahpha zaw in hong laamto kik ding hi.\nPrevious: Zomi te Pa That Tomkhom guanding maw\nNext: Nu ka gilkial\nWA gamsung Tapidaw te kibawl siatna (tunai thupiang)\nMyanmar, Lashio ah Bomb puakkham, Bank nasem mi 2 si, tampi liam\nGamnuaimi te’n Jammu & Kashmir ah galkapte phualsuam ~ TK Lian